**Likumprojekta “Grāmatvedības likums” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Likumprojekts izstrādāts, lai atbilstoši dotajam uzdevumam uzlabotu likumā “Par grāmatvedību” ietverto regulējumu, lai tas būtu atbilstošs juridiskās tehnikas prasībām, ietverot lietoto terminu skaidrojumu, likuma mērķi un darbības jomu, kā arī paredzot pārskatīt un pilnveidot uz likuma “Par grāmatvedību” pamata izdotos Ministru kabineta noteikumus. Likumprojektā iekļautslikumprojekta “Grozījumi likumā “Par grāmatvedību”” (Nr.583/Lp13) regulējums par ārpakalpojuma grāmatvežu licencēšanas un publiska ārpakalpojuma grāmatvežu reģistra ieviešanu. Likums stāsies spēkā 2021.gada 1.janvārī.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2017.gada 24.maija rīkojums Nr.245 “Par Valsts nodokļu politikas pamatnostādnēm 2018.-2021.gadam” (prot. Nr.23 21.§), Rīcības virziens - uzņēmumu investīciju stimulēšana un uzņēmumu starptautiskās konkurētspējas paaugstināšana, 2.4. uzdevums: Tiesību normu sakārtošana grāmatvedības jomā, 2.4.1.apakšpunkts - Izstrādāt jaunu likumu “Par grāmatvedību”, lai tas būtu atbilstošs juridiskās tehnikas prasībām, ietverot lietoto terminu plašāku skaidrojumu un papildu regulējuma noteikšanu, kā arī nosakot likuma mērķi un darbības jomu. Pārskatīt un pilnveidot arī uz šī likuma pamata izdotos Ministru kabineta noteikumus.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība      | **Pašreizējā situācija un problēmas, kuru risināšanai tiesību akta projekts izstrādāts**Likums “Par grāmatvedību” (turpmāk – Likums) tika pieņemts 1992.gadā, stājās spēkā 1993.gada 1.janvārī un kopš spēkā stāšanās ir grozīts 19 reizes. Laika posmā, kas pagājis kopš Likuma pieņemšanas līdz šodienai ir notikušas ievērojamas izmaiņas juridiskajā tehnikā. Ir izdoti normatīvie akti, kas nosaka svarīgākās juridiskās tehnikas prasības, kuras jāievēro, sagatavojot normatīvo aktu projektus, tai skaitā likumprojektus (saskaņā ar Valsts pārvaldes iekārts likumu izdotie Ministru kabineta 2009.gada 3.februāra noteikumi Nr.108 “Normatīvo aktu projektu sagatavošanas noteikumi”). Likuma nosaukums, kā arī teksta izkārtojums un iedalījums vienībās neatbilst pašreizējām juridiskās tehnikas prasībām, jo:- nav pantu nosaukumu un nav numurētas pantu daļas;- nav pantu, kuros būtu norādīts likumā lietoto terminu skaidrojums, likuma mērķis un darbības joma;- Likumā iekļautais pilnvarojums Ministru kabinetam izdot noteikumus ir pārāk vispārīgs, nav noteikti noteikumu satura galvenie virzieni. Pašlaik vairāki svarīgi noteikumi, kas attiecas uz uzņēmuma vadītāja pienākumiem un tiesībām grāmatvedības jomā, ir ietverti nevis Likumā, bet saskaņā ar Likumu izdotajos Ministru kabineta noteikumos. Likumā nav skaidroti atsevišķi ar grāmatvedības jomu saistīti jēdzieni, tādēļ to saturs nav viennozīmīgi saprotams. Saistībā ar informācijas tehnoloģiju attīstību un grāmatvedības datorprogrammu un grāmatvedības informācijas datorsistēmu programmatūras arvien plašāku pielietojumu uzņēmumu grāmatvedībā, ir mainījusies grāmatvedības attaisnojuma dokumentu sagatavošanas, aprites un glabāšanas, kā arī grāmatvedības reģistru kārtošanas un finanšu pārskatu sagatavošanas prakse. Papīra formas grāmatvedības reģistru kārtošanu, datus ierakstot attiecīgajos reģistros ar roku (turpmāk arī - manuāli), pārsvarā ir aizstājusi elektroniskas formas grāmatvedības reģistru kārtošana, kur, piemērojot attiecīgas datorprogrammas, manuāli vai automātiski ievadītie dati automātiski tiek iekļauti attiecīgajos reģistros.Ar 2019.gada 18.aprīli ir mainījusies elektronisko rēķinu iesniegšanas kārtība publiskajā iepirkumā, salīdzinājumā ar līdz šim likumos noteikto, jo ir stājušies spēkā attiecīgi grozījumi Publisko iepirkumu likumā, Sabiedrisko pakalpojumu sniedzēju iepirkumu likumā, Aizsardzības un drošības jomas iepirkumu likumā un Publiskās un privātās partnerības likumā, kas pamatoti ar Eiropas Parlamenta un Padomes 2014.gada 16.maija direktīvu 2014/55/ES par elektroniskajiem rēķiniem publiskā iepirkuma procedūrās.Atsevišķos aspektos pašlaik Likumā iekļautais regulējums nepietiekami atspoguļo notikušās izmaiņas. Tādēļ grāmatvedības regulējumā ir nepieciešams likt lielāku uzsvaru uz grāmatvedības attaisnojuma dokumentu sagatavošanas un grāmatvedības reģistru kārtošanas praksi, piemērojot attiecīgas datorprogrammas un grāmatvedības informācijas datorsistēmu programmatūru. **Tiesiskā regulējuma mērķis un būtība**Likumprojekts “Grāmatvedības likums” (turpmāk – likumprojekts) izstrādāts, lai atbilstoši šīs sadaļas 1.punktā minētajam uzdevumam uzlabotu Likumā ietverto regulējumu, lai tas būtu atbilstošs juridiskās tehnikas prasībām, ietverot lietoto terminu skaidrojumu, likuma mērķi un darbības jomu, kā arī paredzot pārskatīt un pilnveidot uz Likuma pamata izdotos Ministru kabineta noteikumus, un tādējādi nodrošinātu ērtāku grāmatvedību reglamentējošo prasību piemērošanu. Likumprojektā papildus iekļauts likumprojektā “Grozījumi likumā “Par grāmatvedību”” (Nr.583/Lp13), kas Saeimas 2020.gada 16.jūnija sēdē pieņemts 1.lasījumā, paredzētais regulējums par ārpakalpojuma grāmatvežu licencēšanas un publiska ārpakalpojuma grāmatvežu reģistra ieviešanu, to precizējot saskaņā ar Finanšu ministrijas iesniegtajiem priekšlikumiem Saeimas Budžeta un finanšu (nodokļu) komisijai likumprojekta 2.lasījumam (30.06.2020. vēstule Nr.4.1-40/12-31/3557) (turpmāk - likumprojekts “Grozījumi likumā “Par grāmatvedību”” (Nr.583/Lp13). Ar likumprojektu paredzēts aizstāt pašlaik spēkā esošo Likumu. **I nodaļa. Vispārīgie noteikumi***1. Likumā lietotie termini*Likumprojekta “Grāmatvedības likums” (turpmāk – likumprojekts) 1.pantā “Likumā lietotie termini” skaidroti jēdzieni “elektronisks apliecinājums”, “grāmatvedības dokumenti”, “manta”, “saimnieciskais darījums” un “saimnieciskā darījuma diena”, “strukturēts elektroniskais rēķins”, kā arī vairāki citi jēdzieni šā likuma izpratnē.*1.1. Termins “elektronisks apliecinājums”*Lai nodrošinātu vienotu izpratni par to, ko jēdziens “elektronisks apliecinājums” nozīmē grāmatvedībā, likumprojekta 1.pantā iekļauts termina “elektronisks apliecinājums” skaidrojums. Elektronisks apliecinājums var ietvert datorsistēmā izveidotus piekļuves kontroles noteikumus dokumentam (piemēram, piekļuve iespējama tikai reģistrējoties ar konkrētu lietotājvārdu un/vai paroli), tā var iekļaut dokumentam pievienotus failus (piemēram, pielikums ar noteikta satura informāciju) vai citā veidā (piemēram, veicot secīgu darbību kopumu lietvedības sistēmā).*1.2. Termini “grāmatvedības dokumenti”, “grāmatvedības kontu plāns”, grāmatvedības reģistri”* Likumprojektā, salīdzinot ar Likumu, regulējuma skaidrībai papildus iekļautiplaši izmantoto terminu“grāmatvedības dokumenti”, “grāmatvedības kontu plāns” un “grāmatvedības reģistri” skaidrojumi, kas pārņemti no saskaņā ar Likumu izdotajiem Ministru kabineta 2003.gada 21.oktobra noteikumiem Nr.585 “Noteikumi par grāmatvedības kārtošanu un organizāciju” (turpmāk – MK noteikumi Nr.585), tos attiecīgi precizējot. Par grāmatvedības dokumentu papīra vai elektronisko formu. Atzīmējam, ka visā līdzšinējā vēsturiskajā laika posmā, kopš Eiropā tika uzsākta saimnieciskos darījumus apliecinošu dokumentu datu reģistrēšana uzņēmumu grāmatvedības kontos, to apkopošana un pārskatu sagatavošana (turpmāk – grāmatvedība), šos dokumentus sagatavoja un darījuma puses apliecināja (parakstīja) papīra formā. Bija svarīgi, lai šiem dokumentiem būtu juridisks spēks un lai tos varētu izmantot pārbaudēs un revīzijās, kā arī, ja nepieciešams, kā pierādījumu, izskatot strīdus tiesā visā to glabāšanas laikā (atsevišķiem dokumentu veidiem - no uzņēmuma nodibināšanas līdz tā likvidācijai). Tikai kopš Elektronisko dokumentu likuma spēkā stāšanās dienas (2003.gada), ja tiek ievēroti minētā likuma noteikumi, dokumentu papīra formā vietā var sagatavot un glabāt dokumentus elektroniskā formā. Tomēr privātpersonām joprojām ir daudz neskaidrību attiecībā uz elektronisko dokumentu (reģistru, pārskatu) sagatavošanas un glabāšanas noteikumiem, izmantojamām informācijas tehnoloģijām (datorprogrammām). Turklāt, arvien biežāk darījumus apliecinošos dokumentos darījuma pušu (privātpersonu) ērtībai Elektronisko dokumentu likumā noteiktā drošā elektroniskā paraksta vietā tiek izmantots elektroniskais paraksts saskaņā ar pušu vienošanos, bet grāmatvedības dokumentu glabāšanu uzņēmuma juridiskajā adresē aizstāj mākoņdatošanas pakalpojuma izmantošana grāmatvedības dokumenta glabāšanai. Tādēļ Grāmatvedības likumprojektā paredzētas īpašas prasības attiecībā uz elektroniskā formā sagatavotiem un glabātiem (vai elektroniskā formā glabāšanai pārvērstiem) grāmatvedības dokumentiem (11., 27., 29. un 32.pants).*1.3. Termins “grāmatvedības organizācijas dokumenti”* Termina “grāmatvedības organizācijas dokumenti” skaidrojums, to attiecīgi precizējot, pārņemts no MK noteikumiem Nr.585. Atzīmējam, ka prasība, ka uzņēmumos ir jābūt grāmatvedības organizācijas dokumentiem, ir spēkā kopš 1993.gada, un tā izriet jau no Likuma pamata redakcijas.Pienākums privātpersonām izstrādāt noteikta veida grāmatvedības organizācijas dokumentus – grāmatvedības kārtošanai nepieciešamos uzņēmuma iekšējos noteikumus – izriet no tā, ka nav lietderīgi sagatavot lielu skaitu ārēju normatīvo aktu, lai valstiski regulētu dažādām nozarēm (piemēram, bankām, apdrošināšanas sabiedrībām, ieguldījumu pārvaldes sabiedrībām un citiem finanšu un kapitāla tirgus dalībniekiem, tirdzniecības, lauksaimniecības, mežsaimniecības, dažāda veida transporta un ražošanas uzņēmumiem) kārtību, kādā tās, ņemot vērā konkrētās nozares, uzņēmuma lieluma un juridiskās formas īpatnības:- kārto grāmatvedības reģistrus, - sagatavo attaisnojuma dokumentus un organizē to apriti,- veic inventarizāciju, sagatavo gada pārskatu un citus grāmatvedības pārskatus un glabā grāmatvedības dokumentus. Grāmatvedības organizācijas dokumentu kopumā iekļaujams arī grāmatvedības kontu plāns, grāmatvedības politika (attiecas uz finanšu pārskatu sagatavošanu uzņēmumā, kas nav budžeta iestāde) vai grāmatvedības uzskaites kārtība (attiecas uz finanšu pārskatu sagatavošanu budžeta iestādē) un citi uzņēmuma vadītāja izdotie dokumenti, ja tādi ir, kas nepieciešami uzņēmuma grāmatvedības kārtošanai.Valsts ieņēmumu dienests, zvērināti revidenti un citas personas, veicot pārbaudes uzņēmumos, pārbauda ne tikai to, vai uzņēmumā ir minētie dokumenti, bet arī to, vai tajos noteiktā kārtība tiek ievērota. Lai atvieglotu grāmatvedības organizācijas dokumentu izstrādāšanu maziem uzņēmumiem un mikrosabiedrībām, Šveices projekta ietvaros 2017.gadā tika izstrādāta un Finanšu ministrijas mājaslapā publicēta Grāmatvedības organizācijas dokumentu rokasgrāmata mikrosabiedrībām un mazām sabiedrībām. Valsts ieņēmumu dienesta mājaslapā norādīta saite: <https://www.fm.gov.lv/lv/sadalas/gramatvedibas_politika/gramatvedibas_organizacijas_dokumentu_rokasgramata_mikrosabiedribam_un_mazam_sabiedribam/>*1.4. Termins “manta”* Pašlaik Likuma 11.panta pirmās daļas 2.teikums noteic, ka: “Mantas, arī prasījumu un saistību novērtēšanu izdara normatīvajos aktos noteiktajā kārtībā.” Termina “manta” saturs Likumā nav skaidrots. Normatīvajos aktos sniegtais termina “manta” skaidrojums ir atšķirīgs:- Maksātnespējas likumā noteikts, ka parādnieka manta šā likuma izpratnē ir parādnieka nekustamais īpašums, kustamā manta, tajā skaitā naudas līdzekļi, naudas līdzekļi, kas iegūti, atsavinot parādnieka mantu u.c.;- Ministru kabineta 2013.gada 2.jūlija noteikumos Nr.364 “Noteikumi par zvērināta tiesu izpildītāja rīcību ar bezmantinieku mantu” noteikts, ka par bezmantinieku mantu šo noteikumu izpratnē uzskatāma ar notariālu aktu par mantojuma lietas izbeigšanu atzīta manta, kurā ietilpst nekustamais īpašums, kustama manta vai komercsabiedrības pamatkapitāla daļas vai akcijas un citi finanšu instrumenti. Civillikumā, likumprojekta subjektus (turpmāk – uzņēmums) reglamentējošajos likumos, Maksātnespējas likumā un citos normatīvajos aktos lietots jēdziens “manta” un jēdziens “saistības”, piemēram: - likumā “Par individuālo (ģimenes) uzņēmumu, zemnieka un zvejnieka saimniecību” noteikts, ka individuālais (ģimenes) uzņēmums, zemnieka un zvejnieka saimniecība par savām saistībām pret kreditoriem atbild ar visu savu mantu; - Komerclikumā noteikts, ka individuālais komersants par savām saistībām pret kreditoriem atbild ar visu savu mantu, savukārt, kapitālsabiedrība - akciju sabiedrība, sabiedrība ar ierobežotu atbildību – attiecīgi ar akciju sabiedrības, sabiedrības ar ierobežotu atbildību mantu;- Biedrību un nodibinājumu likumā noteikts, ka biedrība un nodibinājums par savām saistībām atbild ar visu savu mantu.Savukārt, Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā jēdziens “manta” vispār netiek lietots, bet tas aizstāts ar jēdzienu “līdzekļi”, kam, pēc būtības, ir tāds pats saturs: “līdzekļi — finanšu līdzekļi vai cita ķermeniska vai bezķermeniska, kustama vai nekustama manta; finanšu līdzekļi — personas turējumā esoši finanšu instrumenti vai maksāšanas līdzekļi (skaidras vai bezskaidras naudas veidā), dokumenti (papīra vai elektroniskā veidā), kas ir personas īpašumā vai valdījumā un kas rada tiesības gūt labumu no tiem, kā arī īpašumā vai valdījumā esoši dārgmetāli”.Lai nodrošinātu vienotu izpratni par to, ko jēdziens “manta” nozīmē grāmatvedībā, likumprojekta 1.pantā iekļauts šī termina skaidrojums. Likumprojekta subjekti, kuri, atbilstoši to darbību reglamentējošajiem normatīvajiem aktiem sagatavo bilanci, mantu norāda bilances aktīvā. Bilances aktīva posteņus apzīmē arī ar jēdzienu “aktīvi”. Piemēram, bilances aktīvā:a) komercsabiedrība norāda mantu, kas ir uzņēmuma īpašumā vai ko komercsabiedrība kā nomnieks lieto,b) budžeta iestāde un valsts vai pašvaldības aģentūra norāda attiecīgi valsts vai pašvaldības mantu, kas atrodas tās valdījumā un turējumā, kā arī attiecīgās iestādes vai aģentūras īpašumā esošu mantu,c) individuālais uzņēmums, zemnieku un zvejnieku saimniecība, kā arī individuālais komersants un cita fiziskā persona, kas veic saimniecisko darbību, - mantu, kas paredzēta vai ko izmanto saimnieciskās darbības veikšanai.*1.5. Termini “saimnieciskais darījums” un “saimnieciskā darījuma diena”*Pašlaik Likuma 2.panta pirmās daļas 2.teikums noteic, ka: “Grāmatvedībā uzskatāmi atspoguļojami visi uzņēmuma saimnieciskie darījumi, kā arī katrs fakts vai notikums, kas rada pārmaiņas uzņēmuma mantas stāvoklī (turpmāk — saimnieciskie darījumi).”Pamatojoties uz minēto, likumprojekta 1.pantā “Likumā lietotie termini” iekļauts termins “saimnieciskais darījums”, kas tiek skaidrots kā: “jebkurš tiesisks darījums (Civillikuma izpratnē), kā arī katrs fakts vai notikums, kas rada pārmaiņas uzņēmuma saistībās vai mantas stāvoklī. Pārmaiņas mantas stāvoklī ir mantas sastāva vai vērtības izmaiņas.”Pašlaik Likuma 5.panta ceturtā daļa noteic, ka: “Par saimnieciskā darījuma dienu uzskata attiecīgi naudas saņemšanas vai maksāšanas dienu, preču vai pakalpojumu pirkšanas vai pārdošanas dienu, kā arī jebkuru citu dienu, kurā faktiski notikušas pārmaiņas uzņēmuma mantas stāvoklī.”Pamatojoties uz minēto, likumprojekta 1.pantā “Likumā lietotie termini” iekļauts termins “saimnieciskā darījuma diena”, kas tiek skaidrots kā: “jebkura diena, kurā faktiski notikušas pārmaiņas uzņēmuma saistībās vai mantas stāvoklī”.*1.6. Termins “strukturēts elektroniskais rēķins”*Elektroniskā rēķina kā dokumenta sagatavošana un nosūtīšana preces vai pakalpojuma saņēmējam samaksāšanai nav jaunums, bet ir atļauta un tiek praksē piemērota jau daudzus gadus. Elektroniskais rēķins var būt sagatavots un nosūtīts, piemēram, vienkārša teksta formātā, atvērtā biroja XML *(Office Open XML)* datņu formātā, portatīvā dokumenta *(PDF)* formātā vai portatīvā dokumenta formātā ilglaicīgai glabāšanai *(PDF/A)*, digitāli saspiesta un kodēta attēla (*JPEG*, *TIFF* un *PNG*) formātā vai citā formātā. Ir vairāki uzņēmumi, kuri sniedz elektronisko rēķinu sagatavošanas un nosūtīšanas (vai šo rēķinu papīra kopiju nosūtīšanas) pakalpojumus. Jaunums ir standartizēta (strukturēta) elektronisko rēķinu formāta ieviešana publiskajos iepirkumos Eiropas Savienībā, kuru piegādātājs var izvēlēties (bet nav obligāti) elektronisko rēķinu sagatavošanai un to nosūtīšanai pasūtītājam. Lai likumprojektā nošķirtu atbilstoši Eiropas elektronisko rēķinu standartam sagatavotu elektronisko rēķinu no jebkurā citā formātā sagatavota elektroniskā rēķina, izmantots jauns termins “strukturēts elektroniskais rēķins”, tā skaidrojumā iekļaujot precīzu atsauci uz konkrēto standartu un tā sintaksi.Prasība par tāda elektroniska rēķina pieņemšanu, kas sagatavots informācijas sistēmās noteiktajā elektroniskajā formātā, kas ļauj to automātiski un elektroniski apstrādāt, iekļauta Publisko iepirkumu jomas likumos (Publisko iepirkumu likums, Sabiedrisko pakalpojumu sniedzēju iepirkumu likums, Aizsardzības un drošības jomas iepirkumu likums un Publiskās un privātās partnerības likums). Pamatojoties uz minētajos likumos noteikto deleģējumu, ir pieņemti un stājušies spēkā Ministru kabineta 2019.gada 9.aprīļa noteikumi Nr.154 “Piemērojamais elektroniskā rēķina standarts un tā pamatelementu izmantošanas specifikācija un aprites kārtība”. Minētie normatīvie akti nepieprasa strukturēta elektroniskā rēķina obligātu sagatavošanu, bet paredz to kā iespēju, kuru ir tiesīgs izvēlēties uzņēmums, kurš ir publiskā pakalpojuma sniedzējs.Iepriekšminēto Eiropas Savienības standartu (kā dokumentu) tiešā veidā neizmantos uzņēmumi kā grāmatvedības datorprogrammu un grāmatvedības informācijas datorsistēmu programmatūras lietotāji (elektronisko rēķinu izrakstītāji un saņēmēji), bet gan tikai informācijas tehnoloģiju pakalpojumu uzņēmumi, kuriem būs nepieciešams pārveidot vai pielāgot esošās informācijas sistēmas, lai varētu izpildīt normatīvo aktu prasības publisko iepirkumu jomā. Savukārt izstrādāto informācijas sistēmu atbilstību standarta prasībām apliecinās šo sistēmu izstrādātāji, slēdzot attiecīgus līgumus ar uzņēmumiem kā grāmatvedības datorprogrammu un grāmatvedības informācijas datorsistēmu programmatūras pircējiem (lietotājiem).Līdz ar to atsauces un termina skaidrojuma iekļaušana likumprojektā neradīs slogu likuma subjektiem. *1.7. Termins “uzņēmuma vadītājs”*Pašlaik Likuma 2.panta trešā daļa noteic, kas ir uzņēmuma vadītājs katram no Likuma 1.pantā minētajiem likuma subjektiem. Tai skaitā noteic, ka uzņēmuma vadītājs kooperatīvajā sabiedrībā ir valde vai persona, kura pilda tās funkcijas sabiedrības statūtos noteiktajā kārtībā.2019.gada 1.janvārī stājās spēkā jaunais Kooperatīvo sabiedrību likums. Spēku zaudējušā Kooperatīvo sabiedrību likuma 37.panta pirmās daļas 2.teikums paredzēja, ka valdes funkcijas sabiedrības statūtos noteiktajā kārtībā var pildīt direktors vai pārvaldnieks, savukārt, jaunais Kooperatīvo sabiedrību likums analoģisku regulējumu neparedz. Pamatojoties uz minēto, likumprojekta 1.pantā “Likumā lietotie termini” skaidrots, ka uzņēmuma vadītājs kooperatīvajā sabiedrībā ir valde.Ņemot vērā to, ka likumprojekta 4.pantā “Likuma subjekti” papildus pašlaik Likumā minētajiem subjektiem paredzēti jauni subjekti un ka likumprojekts paredz arī regulējumu maksātnespēja procesā esošiem uzņēmumiem, likumprojekta 1.pantā “Likumā lietotie termini” skaidrots, ka par uzņēmuma vadītāju likumprojekta izpratnē uzskatāms:- iestādē, kura tiek finansēta no valsts budžeta vai pašvaldības budžeta, valsts vai pašvaldības aģentūrā, citā publiskajā personā un iestādē, patstāvīgajā iestādē - amatpersona, kas īsteno attiecīgās iestādes vispārējo administratīvo vadību (tiešās valsts pārvaldes iestādē – iestādes vadītājs);- fizisko personu, kas veic saimniecisko darbību, apvienībā - visi šīs apvienības biedri vai tie apvienības biedri, kuri ir pilnvaroti pārstāvēt šo apvienību;- uzņēmumā, kuram pasludināts maksātnespējas process, - maksātnespējas procesa administrators (turpmāk – administrators);- Eiropas ekonomisko interešu grupā — visi šīs sabiedrības biedri vai tie sabiedrības biedri, kuri ir pilnvaroti pārstāvēt sabiedrību;- Eiropas komercsabiedrībā un Eiropas kooperatīvajā sabiedrībā — valde;- Eiropas politiskajā partijā un Eiropas politiskajā fondā — izpildinstitūcija vai pārvaldes institūcija (valde).*1.8. Termins “budžeta iestāde”*Likumprojekta 1.panta otrajā daļā skaidrots, ka likumprojektā lietotais termins “budžeta iestāde” atbilst Likumā par budžetu un finanšu vadību lietotajam terminam. Minētā likuma I nodaļā “Likumā lietotie termini” skaidrots, ka budžeta iestāde ir valsts vai pašvaldības iestāde, atvasināta publiska persona, kuru pilnīgi finansē no valsts vai pašvaldības budžeta, kā arī pašvaldības aģentūra. Publisko aģentūru likuma 13.panta pirmā daļa noteic, ka valsts aģentūras budžetu veido tās ieņēmumi par sniegtajiem maksas pakalpojumiem, citi pašu ieņēmumi, dāvinājumi un ziedojumi, kā arī ārvalstu finanšu palīdzība. Šis likums neparedz valsts budžeta finansējumu valsts aģentūrai, tātad šī aģentūra nav uzskatāma par budžeta iestādi Likuma par budžetu un finanšu vadību (un attiecīgi arī likumprojekta) izpratnē. Tomēr saskaņā ar šā likuma 15.panta pirmajā daļā minēto, valsts aģentūra kārto grāmatvedības uzskaiti un sniedz pārskatus Likumā par budžetu un finanšu vadību noteiktajā kārtībā.*2. Likuma mērķis* Pašlaik spēkā esošā Likuma 2.panta pirmā daļa noteic, ka: “Uzņēmuma pienākums ir kārtot grāmatvedību. Grāmatvedībā uzskatāmi atspoguļojami visi uzņēmuma saimnieciskie darījumi, kā arī katrs fakts vai notikums, kas rada pārmaiņas uzņēmuma mantas stāvoklī (turpmāk – saimnieciskie darījumi). Grāmatvedību kārto tā, lai grāmatvedības jautājumos kvalificēta trešā persona varētu gūt patiesu un skaidru priekšstatu par uzņēmuma finansiālo stāvokli bilances datumā, tā darbības rezultātiem, naudas plūsmu noteiktā laikposmā, kā arī konstatēt katra saimnieciskā darījuma sākumu un izsekot tā norisei.” To, kāds ir grāmatvedības kārtošanas mērķis, pašlaik var tikai secināt no Likumā iekļautā regulējuma, kā arī citos likumos iekļautajām atsaucēm uz Likumu.  Lai izpildītu juridiskās tehnikas prasības, likumprojekta 2.pantā “Likuma mērķis un darbības joma” paredzēts, ka: “Likuma mērķis ir veicināt patiesa un skaidra priekšstata par uzņēmumu finansiālo stāvokli nodrošināšanu”.  Likumprojekta 2.panta otrajā daļā ietverts likumprojekta darbības jomas raksturojums: “Likums nosaka grāmatvedības jomas vispārīgos un tiesiskos pamatus, likuma subjektu tiesības, pienākumus un atbildību, lai varētu nodrošināt grāmatvedības uzdevumu izpildi, un grāmatvedības kārtošanu reglamentējošās prasības, kā arī institūciju kompetenci administratīvo pārkāpumu procesā.”*3. Likuma subjekti* Pašlaik spēkā esošā Likuma 1.pants noteic, ka: “Likums attiecas uz komersantiem, kooperatīvajām sabiedrībām, ārvalstu komersantu filiālēm un nerezidentu (ārvalstu komersantu) pastāvīgajām pārstāvniecībām, biedrībām un nodibinājumiem, politiskajām organizācijām (partijām) un to apvienībām, reliģiskajām organizācijām, arodbiedrībām, iestādēm, kuras tiek finansētas no valsts budžeta vai pašvaldību budžetiem, uz valsts vai pašvaldību aģentūrām, citām juridiskajām un fiziskajām personām, kas veic saimniecisko darbību (turpmāk — uzņēmums).”Spēkā esošajā regulējumā nav detalizēti uzskaitītas visas normatīvajos aktos minētās personas, kas veic saimniecisko darbību un kam ir pienākums kārtot grāmatvedību. Tādēļ ir saņemti jautājumi par Likuma prasību attiecināšanu uz attiecīgā normatīvajā aktā minēto personu.Regulējuma piemērošanas skaidrībai likumprojekta 3.pantā “Likuma subjekti” papildus pašlaik Likumā minētajiem subjektiem paredzēti šādi jauni subjekti:- reliģisko organizāciju iestādes;- citas publiskās personas un iestādes, patstāvīgās iestādes;- fizisko personu, kas veic saimniecisko darbību, apvienības;- Latvijas Republikā reģistrētas Eiropas ekonomisko interešu grupas, Eiropas kooperatīvās sabiedrības, Eiropas komercsabiedrības, Eiropas politiskās partijas un Eiropas politiskie fondi.*3.1. Reliģisko organizāciju iestādes*Reliģisko organizāciju likuma 7.1 panta “Reliģisko organizāciju iestādes” pirmajā daļā norādīts, ka reliģiskās organizācijas savos statūtos paredzēto reliģiskās darbības mērķu sasniegšanai var veidot iestādes, kurām nav peļņas iegūšanas nolūka un rakstura: garīgā personāla mācību iestādes, klosterus, misijas, diakonijas iestādes un tamlīdzīgas iestādes. Minētā likuma 8.panta “Reliģisko organizāciju un to iestāžu reģistrācija” (18.12.2008. likuma grozījumu redakcijā) pirmajā daļā noteikts, ka reliģiskās organizācijas un to iestādes reģistrē reliģisko organizāciju un to iestāžu reģistrā. Reģistru kārto Latvijas Republikas Uzņēmumu reģistrs. Līdz ar to, regulējuma skaidrībai likumprojektā kā likumprojekta subjektus nepieciešams iekļaut arī reliģisko organizāciju iestādes. *3.2. Citas publiskās personas un iestādes, patstāvīgās iestādes*Likumā “Par Latvijas Republikas Uzņēmumu reģistru” noteikts, ka, sākot ar 2018.gada 1.martu, Publisko personu un iestāžu sarakstā (turpmāk – Saraksts) ieraksta:1) Latvijas Republikas Saeimu un Valsts prezidenta kanceleju;2) tiesas un prokuratūras;3) tiešās pārvaldes iestādes;4) atvasinātas publiskas personas;5) pastarpinātas pārvaldes iestādes;6) citas valsts institūcijas.Valsts pārvaldes iekārtas likums nosaka Ministru kabinetam padotās valsts pārvaldes institucionālo sistēmu – publisko tiesību juridiskās personas un to iestādes. Sarakstā uzskaitītas visas publiskās personas un iestādes, kas nodrošina izpildvaras funkciju veikšanu. Saskaņā ar Latvijas likumiem Latvijas Banka, Valsts kontrole, Finanšu un kapitāla tirgus komisija, Sabiedrisko pakalpojumu regulēšanas komisija, Centrālā vēlēšanu komisija, Tiesībsarga birojs ir tādas valsts iestādes, kas darbojas patstāvīgi, ir neatkarīga vai autonoma valsts iestāde un atrodas ārpus Ministru kabineta padotības sistēmas. Turklāt, Latvijas Banka, Finanšu un kapitāla tirgus komisija un Sabiedrisko pakalpojumu regulēšanas komisija netiek finansēta no valsts budžeta. Saskaņā ar Valsts pārvaldes iekārtas likuma 3.panta trešo daļu valsts pārvaldes principi un citi šā likuma noteikumi attiecināmi arī uz iestādēm, kuras nav padotas Ministru kabinetam, ciktāl citu likumu speciālajās tiesību normās nav noteikts citādi. Minētais likums neskar grāmatvedības kārtošanas prasības.Likumprojektā paredzētās grāmatvedības kārtošanas prasības ir attiecināmas gan uz Uzņēmumu reģistrā kopš 2018.gada 1.jūlija reģistrējamām publiskajām personām un to iestādēm, gan arī uz tādām valsts iestādēm, kas darbojas patstāvīgi (patstāvīgās iestādes), kuras saskaņā ar to darbību reglamentējošajiem likumiem ir neatkarīga vai autonoma valsts iestāde un atrodas ārpus Ministru kabineta padotības sistēmas.*3.3. Fizisko personu, kas veic saimniecisko darbību, apvienības*Saskaņā ar Latvijas Republikas Advokatūras likuma (turpmāk – Advokatūras likums) 108.pantu zvērinātu advokātu (turpmāk – advokāti) prakse tiek organizēta tikai šajā likumā noteiktajā veidā. No Advokatūras likuma 116., 117. un 118.panta izriet, ka advokāti var praktizēt individuāli vai arī sadarbībā ar citiem advokātiem izveidotos advokātu birojos, kurus reģistrē Zvērinātu advokātu padomē.Pamatojoties uz nodokļus reglamentējošajos normatīvajos aktos ietverto regulējumu, advokātu biroji tiek reģistrēti Valsts ieņēmumu dienestā kā nodokļu maksātāji, tomēr pēc juridiskās formas un ekonomiskās būtības advokātu biroji ir fizisko personu, kas veic saimniecisko darbību, apvienības. Tādēļ advokātu birojiem jānodrošina grāmatvedības prasību izpilde, ciktāl tas nepieciešams, lai advokāti, kā fiziskās personas, kas veic saimniecisko darbību, varētu ievērot grāmatvedību reglamentējošo normatīvo aktu prasības, uzskaitīt saimnieciskās darbības ieņēmumus un izdevumus un sagatavot nodokļu deklarācijas un veidlapas, atbilstoši nodokļu likumos vai saskaņā ar tiem pieņemtajos normatīvajos aktos noteiktajām prasībām. Ņemot vērā, ka pašlaik advokātu biroju tiesiskais regulējums ļoti vispārīgs, pastāv atšķirīgas interpretācijas par to tiesisko statusu, pielīdzināšanu juridiskai personai un par atzīšanu par tiesību subjektu.Atzīmējam, ka Tieslietu ministrija izvērtēja nepieciešamos Advokatūras likuma grozījumus darba grupā, kurā tika pieaicināti eksperti arī no Finanšu ministrijas, kā arī sagatavoja likumprojektu “Grozījumi Latvijas Republikas Advokatūras likumā” (atbalstīts Ministru kabineta 2020.gada 30.jūnija sēdē, prot. Nr.42, 32.§) (Nr.748/Lp13).Ar minēto likumprojektu paredzēts risināt vairākas advokatūras sistēmā pastāvošās problēmas, tai skaitā arī definēt advokātu biroja tiesisko statusu. Kā norādīts minētā likumprojekta sākotnējās ietekmes novērtējuma ziņojumā (anotācijā), advokātu biroju turpmāk varēs veidot kā personālsabiedrību vai sabiedrību ar ierobežotu atbildību, attiecīgi to reģistrējot Uzņēmumu reģistrā Komerclikumā noteiktajā kārtībā. *3.4. Latvijas Republikā reģistrētas Eiropas ekonomisko interešu grupas, Eiropas kooperatīvās sabiedrības, Eiropas komercsabiedrības, Eiropas politiskās partijas un Eiropas politiskie fondi*Eiropas ekonomisko interešu grupu likuma 1.panta pirmā daļa noteic, ka Eiropas ekonomisko interešu grupu dibināšanas tiesiskais pamats ir dibināšanas līgums, un šo grupu reģistrācijai un darbībai tiek piemēroti normatīvie akti, kuri regulē pilnsabiedrību reģistrāciju un darbību, ciktāl Padomes 1985.gada 25.jūlija regulā (EEK) Nr. 2137/85 par Eiropas ekonomisko interešu grupām (turpmāk — regula), šajā likumā un citos normatīvajos aktos nav noteikts citādi.Eiropas komercsabiedrību likuma 2.panta pirmā daļa noteic, ka Eiropas komercsabiedrībai tiek piemēroti normatīvie akti, kas attiecas uz akciju sabiedrību un komercreģistra vešanu, ciktāl Padomes 2001.gada 8.oktobra Regulā (EK) Nr. 2157/2001 par Eiropas uzņēmējsabiedrības (SE) statūtiem (turpmāk — Regula Nr. 2157/2001) un šajā likumā nav noteikts citādi.Eiropas kooperatīvo sabiedrību likuma 2.panta pirmā daļa noteic, ka Eiropas kooperatīvajai sabiedrībai tiek piemēroti normatīvie akti, kas attiecas uz kooperatīvo sabiedrību dibināšanu un darbību un akciju sabiedrību apvienošanos un pārveidošanu, kā arī Uzņēmumu reģistra žurnāla vešanu, ciktāl Padomes 2003.gada 22.jūlija regulā (EK) Nr. 1435/2003 par Eiropas kooperatīvās sabiedrības (SCE) statūtiem (turpmāk — regula Nr. 1435/2003) un šajā likumā nav noteikts citādi.Eiropas politisko partiju un Eiropas politisko fondu likuma 2.pants noteic, ja Eiropas politiskās partijas mītnes valsts ir Latvijas Republika, tai piemēro Politisko partiju likumā paredzēto politiskās partijas vai politisko partiju apvienības tiesisko statusu.*3.5. Likuma subjektu loka apzīmēšanai lietotais termins “uzņēmums”*Izstrādājot likumprojektu, likuma subjektu loka apzīmēšanai turpināts lietot līdz šim lietoto terminu “uzņēmums”, jo šis termins grāmatvedības kārtošanu (un nodokļus) regulējošajos normatīvajos aktos ir lietots jau kopš 90.gadu sākuma, līdz ar to tas šajā laika periodā ir ieguvis konvencionālu (t.i. vispārēji pieņemtu, tradicionālu) raksturu. Jebkura cita termina (kā “apkopojošā” termina) lietošana likumprojektā paredzētā plašā personu loka, kas veic saimniecisko darbību, apzīmēšanai, neatbildīs tā adekvātai uztverei. Otrkārt, šāds termins ar nodokli apliekamo (vai no nodokļu aplikšanas atbrīvojamo) subjektu apzīmēšanai ir lietots arī Uzņēmumu ienākuma nodokļa likumā, citos nodokļus reglamentējošajos likumos un nodokļu konvencijās. Atzīmējam, ka Komerclikumā termins “uzņēmums” ir lietots citā nozīmē: “Uzņēmums ir organizatoriski saimnieciska vienība. Uzņēmumā ietilpst komersantam piederošas ķermeniskas un bezķermeniskas lietas, kā arī citi saimnieciski labumi (vērtības), kurus komersants izmanto komercdarbības veikšanai” (18.pants. Uzņēmuma jēdziens).Papildus vēršam uzmanību, ka Tieslietu ministrija savā 2002.gada 17.maija vēstulē Nr.1-7.5.4/70, atbildot uz Finanšu ministrijas vēstulē ietvertajiem jautājumiem par grāmatvedību regulējošajos likumos lietojamiem terminiem pēc Komerclikuma spēkā stāšanās, sniedza viedokli, ka arī turpmāk grāmatvedību regulējošajos likumos ieteicams lietot līdz šim ierasto apkopojošo terminu “uzņēmums”.*4. Grāmatvedības uzdevumi*Pašlaik spēkā esošajā Likumā nav norādīti grāmatvedības uzdevumi.Likumprojekta 4.panta “Grāmatvedības uzdevumi” paredzēti šādi grāmatvedības uzdevumi:* nodrošināt uzņēmuma vadību ar grāmatvedības informāciju saimnieciska rakstura lēmumu pieņemšanai;
* nodrošināt finanšu pārskatu lietotājus ar patiesu un pilnīgu informāciju par uzņēmuma mantu, saistībām, finansiālo stāvokli, saimnieciskās darbības rezultātiem un naudas plūsmu;
* veikt nodokļu aprēķināšanu;
* nodrošināt ieņēmumu un izdevumu norobežošanu pa pārskata periodiem.

Ar šajā likumprojekta pantā lietoto jēdzienu “finanšu pārskatu lietotāji” parasti saprot potenciālos ieguldītājus (investorus), akcionārus (dalībniekus), piegādātājus, pircējus, bankas un citus kreditorus, uzņēmuma darbiniekus, valsts iestādes un sabiedriskās organizācijas. Ar jēdzienu “finansiālais stāvoklis” parasti saprot uzņēmuma spēju savlaicīgi norēķināties par uzņēmuma saistībām (maksātspēju).*5. Grāmatvedības kontrole*Lai vairāk uzsvērtu grāmatvedības kontroles nozīmi uzņēmumā, likumprojekta 5.pantā “Grāmatvedības kontrole” iekļautsterminu “grāmatvedības kontrole” un “grāmatvedības kontroles sistēma” skaidrojums, kas veidots, ņemot par pamatu MK noteikumu Nr.585 V nodaļā “Grāmatvedības kontrole” minēto attiecībā uz minēto jēdzienu saturu. Šī panta trešajā daļā iekļauts deleģējums Ministru kabinetam noteikt grāmatvedības kontroles pasākumu veidus. Paredzēts, ka minēto pasākumu veidi tiks noteikti, ņemot vērā aktuālāko pašreizējo praksi un grāmatvedības datorprogrammu un grāmatvedības informācijas datorsistēmu programmatūras arvien plašāku pielietojumu uzņēmumu grāmatvedībā.*6. Vispārīgās grāmatvedības kārtošanas prasības*Pašlaik spēkā esošā Likuma 2.panta pirmā daļa noteic ka: “Uzņēmuma pienākums ir kārtot grāmatvedību. Grāmatvedībā uzskatāmi atspoguļojami visi uzņēmuma saimnieciskie darījumi, kā arī katrs fakts vai notikums, kas rada pārmaiņas uzņēmuma mantas stāvoklī (turpmāk – saimnieciskie darījumi). Grāmatvedību kārto tā, lai grāmatvedības jautājumos kvalificēta trešā persona varētu gūt patiesu un skaidru priekšstatu par uzņēmuma finansiālo stāvokli bilances datumā, tā darbības rezultātiem, naudas plūsmu noteiktā laikposmā, kā arī konstatēt katra saimnieciskā darījuma sākumu un izsekot tā norisei.” Savukārt, otrā daļa noteic, ka: “Grāmatvedības sniegtajai informācijai jābūt patiesai, salīdzināmai, savlaicīgai, nozīmīgai, saprotamai un pilnīgai.” Likumprojekta 6.pants “Vispārīgās grāmatvedības kārtošanas prasības” paredz pārņemt minētās Likuma prasības (izņemot teikumu, ka: “Uzņēmuma pienākums ir kārtot grāmatvedību”, jo no likumprojekta izriet, ka tas ir uzņēmuma vadītāja pienākums un atbildība)ar redakcionāliem precizējumiem, kas izriet no fakta, ka likumprojekta 1.pantā iekļauts termina “saimnieciskais darījums” skaidrojums (pārņemtas ar šī panta otro, trešo un ceturto daļu).  Obligāta grāmatvedības kārtošana uzņēmumos atbilstoši grāmatvedības jomas normatīvo aktu prasībām ir pamats tam, lai būtu iespējams: 1) komercsabiedrībām - izpildīt Eiropas Savienības direktīvās noteiktās prasības (kas pārņemtas ar attiecīgiem likumiem) par komercsabiedrību gada pārskatu saturu, to sagatavošanas, pārbaudes, apstiprināšanas, iesniegšanas un publiskošanas kārtību; 2) publiskajām personām un privātpersonām, kas veic saimniecisko darbību, bet nav komercsabiedrības, izpildīt Latvijas normatīvajos aktos noteiktās prasības par gada pārskatu saturu, to sagatavošanas, pārbaudes, apstiprināšanas, iesniegšanas un publiskošanas (ja tāda noteikta) kārtību;3) aprēķināt un iemaksāt valsts un pašvaldību budžetos nodokļus un nodevas, kā arī sagatavot un iesniegt nodokļu deklarācijas saskaņā ar nodokļus reglamentējošajos normatīvajos aktos noteikto kārtību; 4) personām, kas veic saimniecisko darbību (tai skaitā visu saimnieciskās darbības nozaru komercsabiedrībām), izmantot grāmatvedības sniegto informāciju par ieņēmumiem, izdevumiem, mantas stāvokli, pašizmaksu u.tml. savu saimniecisko lēmumu pieņemšanai.*6.1. Termini “grāmatvedības kārtošana” un “cilvēklasāms formāts”* Likumprojekta 6.panta pirmajā daļā iekļauts termina “grāmatvedības kārtošana” skaidrojums, kas veidots, ņemot vērā MK noteikumos Nr.585 minēto attiecībā uz grāmatvedības cikla saturu.Savukārt, šī panta sestajā daļā iekļauts termina “cilvēklasāms formāts” skaidrojums. Tas veidots, pamatojoties uz Eiropas Komisijas dokumentā “Priekšlikums Eiropas Parlamenta un Padomes regulai par kravu pārvadājumu elektronisku informāciju (COM(2018)279) minēto (šī dokumenta 3.panta 10.punktā skaidrots, ka termins “cilvēklasāms formāts” ir elektronisks datu iesniegšanas veids, ko fiziska persona var izmantot kā informāciju bez jebkādas papildu apstrādes”, bet 4.pantā paredzēts, ka “Informāciju cilvēklasāmā formātā iesniedz uz vietas, atverot uz to elektronisko ierīču ekrāniem, kuras pieder attiecīgajiem uzņēmējiem vai kompetentajām iestādēm”).*6.2. Grāmatvedības kārtošana elektroniski* Pašlaik spēkā esošā Likuma 7.panta sestā daļa noteic, ka grāmatvedības reģistru kārtošana tikai elektroniski pieļaujama vienīgi tādā gadījumā, ja netiek pārkāptas šā likuma prasības, turklāt nodrošināma šo reģistru attēlošana datora ekrānā lasāmā veidā un, ja nepieciešams, arī iespēja veidot to atvasinājumus papīra formā.Saistībā ar informācijas tehnoloģiju attīstību un grāmatvedības datorprogrammu un grāmatvedības informācijas datorsistēmu programmatūras arvien plašāku pielietojumu uzņēmumu grāmatvedībā, ir mainījusies grāmatvedības reģistru kārtošanas sagatavošanas prakse. Papīra formas grāmatvedības reģistru kārtošanu, datus ierakstot attiecīgajos reģistros ar roku (turpmāk arī - manuāli), pārsvarā ir aizstājusi elektroniskas formas grāmatvedības reģistru kārtošana, kur, piemērojot attiecīgas datorprogrammas, manuāli vai automātiski ievadītie dati automātiski tiek iekļauti attiecīgajos reģistros.Papildus tam, arvien biežāk grāmatvedības attaisnojuma dokumenti (piemēram, strukturēti elektroniskie rēķini), inventarizācijas saraksti, grāmatvedības organizācijas dokumenti vai gada pārskati tiek sagatavoti un saglabāti tikai elektroniski.Grāmatvedības datorprogrammas un grāmatvedības informācijas datorsistēmu programmatūras lietotājam uzņēmumā, kā arī trešajai personai, kura veic grāmatvedības revīziju uzņēmumā, ir nepieciešams saprast, kādā veidā varēs aplūkot attiecīgos grāmatvedības dokumentus.Tādēļ likumprojekta 6.panta piektajā daļā paredzēts, ka elektroniski, izmantojot grāmatvedības datorprogrammu vai grāmatvedības informācijas datorsistēmu programmatūru, kārtotas grāmatvedības dokumenti datora vai citas elektroniskas ierīces ekrānā ir attēlojami cilvēklasāmā formātā un nodrošināma arī iespēja veidot šo dokumentu atvasinājumus papīra formā (izdrukas).*6.3.* *Pilnvarojums izdot noteikumus*Likumprojekta 6.panta septītajā daļā iekļauts pilnvarojums Ministru kabinetam noteikt grāmatvedības organizācijas dokumentu izstrādāšanas noteikumus, kā arī grāmatvedības datorprogrammu un grāmatvedības informācijas datorsistēmu programmatūras lietošanas prasības. Paredzēts, ka tiks pārņemtas MK noteikumu Nr.585 III nodaļā “Grāmatvedības organizācijas dokumenti” un II nodaļā “Grāmatvedības datorprogrammas” ietvertās prasības, tās attiecīgi pārskatot un, ja nepieciešams, precizējot un papildinot.*6.4. Komercnoslēpums*Pašlaik spēkā esošā Likuma 4.pants noteic, ka: “Grāmatvedībā par komercnoslēpumu nav uzskatāma informācija un dati, kas saskaņā ar spēkā esošajiem normatīvajiem aktiem iekļaujami uzņēmuma pārskatos. Visa pārējā uzņēmuma grāmatvedībā esošā informācija uzskatāma par komercnoslēpumu un ir pieejama vienīgi revīzijām, nodokļu administrācijai nodokļu aprēķināšanas pareizības pārbaudei, kā arī citām institūcijām likumdošanas aktos paredzētajos gadījumos.”2019.gada 1.aprīlī stājās spēkā Komercnoslēpuma aizsardzības likums, kura 3.panta otrā daļa noteic, ka: “Grāmatvedībā par komercnoslēpumu nav uzskatāma informācija un dati, kas saskaņā ar normatīvajiem aktiem iekļaujami to fizisko vai juridisko personu pārskatos, kuras veic saimniecisko darbību. Visa pārējā grāmatvedībā esošā informācija uzskatāma par komercnoslēpumu un ir pieejama vienīgi revīziju veicējiem, nodokļu administrācijai, tiesībaizsardzības iestādēm, tiesām, kā arī citām institūcijām normatīvajos aktos paredzētajos gadījumos.” Ņemot vērā, ka Komercnoslēpuma aizsardzības likuma 3.panta otrā daļa paredz komercnoslēpuma aizsardzības piemērošanas robežas grāmatvedībā, tad likumprojektā nav nepieciešams dublēt tiesību normas un tādēļ regulējums par komercnoslēpumu netiek iekļauts. *7. Vērtības mērs grāmatvedībā*Pašlaik spēkā esošā Likuma 5.pants noteic, ka: “Grāmatvedībā par vērtības mēru lieto *euro*” un noteic arī kārtību, kādā attaisnojuma dokumentos, kuru vērtības mērs ir ārvalsts valūta, norādītās summas pārrēķina *euro* ierakstiem grāmatvedības reģistros, tai skaitā, kārtību, kādā nosaka grāmatvedībā izmantojamo ārvalstu valūtas kursu.Likumprojekta 7.pants “Vērtības mērs grāmatvedībā” paredz precīzi pārņemt minētās Likuma prasības. Likumprojektā, tāpat kā pašreiz spēkā esošajā Likumā paredzēts, ka grāmatvedībā izmantojamais valūtas kurss ir Eiropas Centrālās bankas publicētais *euro* atsauces kurss. Jāatzīmē, ka *euro* atsauces kursi tiek noteikti, pamatojoties uz Eiropas Centrālo Banku sistēmas un citu centrālo banku saskaņošanas procedūru, kas notiek katru darbadienu plkst. 15.15 (pēc Latvijas laika), un atspoguļo valūtas tirgus situāciju attiecīgajā brīdī. Tas nozīmē, ka uzņēmumi neatkarīgi no darījuma veikšanas laika izmantos dienas sākumā publicēto valūtas kursu, tātad kursu, ko Eiropas Centrālā Banka noteikusi iepriekšējā darbdienā pēc plkst. 15:15.*Euro* atsauces kursi tiek publicēti atbilstoši kalendāram, saskaņā ar kuru darbojas Eiropas vienotā automatizētā reālā laika bruto norēķinu sistēma TARGET2, t.i. katru dienu, izņemot sestdienas un svētdienas, kā arī šādas svētku dienas: Jaungada diena (1. janvāris), Lielā piektdiena, pirmās Lieldienas, Darba svētki (1. maijs), Ziemassvētki (25. un 26. decembris). Uzņēmumiem, kuri gada pārskatu sagatavo saskaņā ar finanšu un kapitāla tirgus dalībnieku darbību regulējošajiem likumiem un Finanšu un kapitāla tirgus komisijas normatīvajiem noteikumiem vai rīkojumiem ir atļauts izvēlēties izmantot citu valūtas tirgus kursu avotu atbilstoši Starptautisko finanšu pārskatu standartu prasībām (SFPS). Līdz ar to uzņēmumiem, kuriem saskaņā ar normatīvajiem aktiem ir atļauts sagatavot gada pārskatu atbilstoši SFPS, kas pieņemti saskaņā ar Eiropas Parlamenta un Padomes 2002. gada 19. jūlija regulu (EK) Nr. 1606/2002 par starptautisko grāmatvedības standartu piemērošanu, atļauts izdarīt izvēli (atkāpties no obligātās prasības izmantot Eiropas Centrālās bankas publicēto *euro* atsauces kursu) un šie uzņēmumi var izmantot arī citu - pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicēto valūtas tirgus kursu attiecībā pret *euro*. Pasaules finanšu tirgus atzīta finanšu informācijas sniedzēja periodiskais izdevums vai tā interneta resurss ir tāds, kurā finanšu tirgus informācija tiek publicēta regulāri. Par to, ka finanšu informācijas sniedzējs ir atzīts finanšu tirgū, var liecināt tā reputācija finanšu ekspertu vidū, ilgstoša pieredze finanšu informācijas sniegšanā u.tml. Piemēram, pasaules finanšu tirgus atzīts finanšu informācijas sniedzējs ir *Financial times* *(https:www.ft.com*), *Bloomberg* *(https:www.bloomberg.com)*, *Reuters* *(https://www.reuters.com)*, jo to pieredze finanšu tirgū ir vairāk kā simts gadu ilga un tie ir respektabli uzņēmumi ar augstu reputāciju pasaules finanšu ekspertu vidū. Taču gadījumā, kad kādai ārvalstu valūtai nav Eiropas Centrālās bankas publicētā *euro* atsauces kursa, nav aizliegts izmantot arī citu pasaules finanšu tirgus atzītus finanšu informācijas sniedzēju, piemēram *XE* *(*[*https://www.xe.com*](https://www.xe.com)*)*. Šajos gadījumos uzņēmuma vadītājam būtu jānosaka grāmatvedības organizācijas dokumentos attiecīgās ārvalstu valūtas tirgus kursa (attiecībā pret *euro)* avots, kas izmantots ārvalsts valūtā norādītās summas pārrēķinam uz *euro* ierakstiem grāmatvedības reģistros. Atšķirībā no pašlaik spēkā esošā Likuma, regulējuma skaidrībai ar likumprojekta 7.panta piekto daļu likumprojektā pārņemts MK noteikumu Nr.585 9.2 punkts, ar kuru noteikts pienākums katra pārskata gada beigās ārvalstu valūtas naudas atlikumus, ārvalstu valūtas termiņnoguldījumu atlikumus un ārvalstu valūtās izteikto avansu, aizdevumu vai aizņēmumu atlikumus, kā arī citus debitoru vai kreditoru parādu atlikumus (prasījumus un saistības), kas saņemami vai maksājami ārvalstu valūtās, pārrēķināt *euro* saskaņā ar grāmatvedībā izmantojamo ārvalstu valūtas kursu, kas ir spēkā pārskata gada pēdējās dienas beigās, bet šā panta ceturtajā daļā minētajā gadījumā – saskaņā ar citu minētā uzņēmuma grāmatvedības politikā noteikto valūtas tirgus kursu avotu. **II nodaļa. Grāmatvedības reģistri un attaisnojuma dokumenti**Pašlaik spēkā esošā Likuma 6., 7., 7.1, 8. un 9. pants noteic kārtību, kādā kārtojami grāmatvedības reģistri, prasības attaisnojuma dokumentiem un kases operāciju uzskaitei, kā arī ietver pilnvarojumu Ministru kabinetam izdot noteikumus par kārtību, kādā grāmatvedība kārtojama vienkāršā ieraksta sistēmā.*1. Grāmatvedības reģistru kārtošanas vispārīgie noteikumi*Ar likumprojekta 8.pantu “Grāmatvedības reģistru kārtošanas vispārīgie noteikumi” tiek pārņemti Likuma 6.panta un 7.panta noteikumi, ciktāl tie attiecas uz grāmatvedības reģistru kārtošanu un neskar valodas lietojumu. Attiecībā uz grāmatvedības reģistru kārtošanu Likuma 6.panta 3.teikums noteic, ja ierakstos lietoti kodi, saīsinājumi, atsevišķi burti vai simboli, tiem ir jādod skaidrojums.Regulējuma piemērošanas skaidrībai likumprojekta 8.panta trešajā daļā paredzēts, ka uzņēmuma vadītāja noteiktie kodi (piemēram, grāmatvedības kontu plānā noteiktie kodi, krājumu uzskaitei lietotie kodi) skaidrojami uzņēmuma grāmatvedības organizācijas dokumentos.Šā panta ceturtajā daļā iekļauts pilnvarojums Ministru kabinetam noteikt grāmatvedības reģistru kārtošanas prasības, kārtību, kādā labo vai papildina ierakstus grāmatvedības reģistros un attaisnojuma dokumentos, prasības preču piegādes dokumentiem un to reģistrēšanai. Paredzēts, ka tiks pārņemtas MK noteikumu Nr.585 nodaļās “I. Saimniecisko darījumu iegrāmatošana un grāmatvedības reģistru kārtošana”, “I2. Prasības attiecībā uz preču piegādes dokumentu”, “III1. Prasības preču piegādes dokumentu vai pārvadājumu dokumentu reģistrēšanai” ietvertās prasības, tās attiecīgi pārskatot un, ja nepieciešams, precizējot.*2. Grāmatvedības reģistros lietojamā valoda*Ar likumprojekta 9.pantu “Grāmatvedības reģistros lietojamā valoda” tiek pārņemti Likuma 6.panta noteikumi, ciktāl tie attiecas uz grāmatvedības reģistros lietojamo valodu.Attiecībā uz valodas lietojumu Likuma 6.panta 1.teikums noteic, ka grāmatvedības reģistri ir jākārto latviešu valodā. Bet 6.panta 2.teikums noteic, ka gadījumā, ja saimnieciskajos darījumos piedalās ārvalstu juridiskā vai fiziskā persona, tad, pusēm vienojoties, grāmatvedības reģistros, izdarot ierakstus, papildus var lietot arī otru, šai personai pieņemamu valodu. Saistībā ar grāmatvedības reģistros lietojamo valodu, skaidrības pēc precizēts, ka valsts valodas prasības attiecināmas uz ierakstu veikšanu grāmatvedības reģistros, tādējādi nosakot, ka grāmatvedības reģistros ierakstus izdara latviešu valodā. Līdz ar to šī prasība neaizliedz uzņēmumiem, nepieciešamības gadījumos, grāmatvedības reģistru veidņu nosaukumiem būt citā valodā.Izvērtējot pašlaik spēkā esošo regulējumu, tika atbalstīts viedoklis, ka saimnieciskā darījuma otrai pusei nav nekādu pilnvaru noteikt, kādā valodā uzņēmumam būtu jāizvēlas kārtot grāmatvedības reģistrus. Otra valoda drīzāk būtu svarīga starptautiskiem uzņēmumiem (koncernu mātes uzņēmumiem), kuri ārpus Latvijas apkopo dažādu valstu filiāļu (koncerna meitas uzņēmumu) pārskatus, un filiālēs (koncerna meitas uzņēmumos) pieprasa lietot “mātes uzņēmuma” valodu kā otru valodu. Tādēļ atšķirībā no Likuma 6.panta 2.teikumā minētā likumprojekta 9.panta otrā daļa paredz, ka grāmatvedības reģistros, izdarot ierakstus, papildus latviešu valodai var lietot arī otru valodu. Tas nozīmē, ka uzņēmumiem obligātā prasība ir veikt ierakstus grāmatvedības reģistros latviešu valodā, taču, nepieciešamības gadījumos, viņiem ir iespēja papildus lietot arī citu valodu.*3. Divkāršā un vienkāršā ieraksta sistēma* Ar likumprojekta 10.pantu “Grāmatvedības reģistru kārtošana divkāršā un vienkāršā ieraksta sistēmā” tiek pārņemti Likuma 9.panta noteikumi. Papildus tiem regulējuma skaidrībai šajā pantā iekļauti terminu “divkāršā ieraksta sistēma” un “vienkāršā ieraksta sistēma” skaidrojumi.Līdzīgi kā Likumā, šā panta trešajā daļā vairākiem likuma subjektiem paredzēta iespēja grāmatvedību kārtot vienkāršā ieraksta sistēmā. Tie ir: 1) individuālie komersanti un citas fiziskās personas, kas veic saimniecisko darbību, individuālie uzņēmumi, zemnieku un zvejnieku saimniecības, ja minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*;2) biedrības, nodibinājumi un arodbiedrības, kuru apgrozījums (ieņēmumi) no saimnieciskajiem darījumiem divus iepriekšējos pārskata gadus pēc kārtas nepārsniedz 40 000 *euro*;3) reliģiskās organizācijas un to iestādes, kuru apgrozījums (ieņēmumi) no saimnieciskajiem darījumiem divus iepriekšējos pārskata gadus pēc kārtas nepārsniedz 100 000 *euro*.Likumprojekta 10.panta trešās daļas 1., 2. un 3.punktā iekļauts pilnvarojums Ministru kabinetam noteikt kārtību, kādā attiecīgās personas kārto grāmatvedību vienkāršā ieraksta sistēmā. Paredzēts, ka:- izstrādājot noteikumus likumprojekta 10.panta trešās daļas 1.punktā minētajām personām (individuālajiem komersantiem un citām fiziskajām personām, kas veic saimniecisko darbību, individuālajiem uzņēmumiem, zemnieku un zvejnieku saimniecībām, ja šajā punktā minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*), tiks pārņemts un aktualizēts regulējums, kas pašlaik ietverts Ministru kabineta 2007.gada 20.marta noteikumos Nr.188 “Kārtība, kādā individuālie komersanti, individuālie uzņēmumi, zemnieku un zvejnieku saimniecības, citas fiziskās personas, kas veic saimniecisko darbību, kārto grāmatvedību vienkāršā ieraksta sistēmā”. Regulējums nepieciešams, lai minētās personas varētu veikt saimnieciskās darbības ieņēmumu un izdevumu aprēķināšanu, kā arī citu nepieciešamo uzskaiti iedzīvotāju ienākuma nodokļa deklarācijas sagatavošanai;- izstrādājot noteikumus likumprojekta 10.panta trešās daļas 2. un 3.punktā minētajām personām (attiecīgajām biedrībām, nodibinājumiem un arodbiedrībām, reliģiskajām organizācijām un to iestādēm), tiks paredzētas detalizētas prasības par kārtojamiem grāmatvedības reģistriem un to sagatavošanas kārtību, ciktāl tas nepieciešams minēto personu gada pārskatu sastāvdaļu (ieņēmumu un izdevumu pārskatu, ziedojumu un dāvinājumu pārskatu) sagatavošanai. Par pamatu tiks izmantots MK noteikumu Nr.585 42.2 punktā iekļautais regulējums.Izvērtējot reliģisko organizāciju izteiktos priekšlikumus par nepieciešamību paaugstināt slieksni, līdz kuram tām atļauts kārtot grāmatvedību vienkāršā ieraksta sistēmā, kā arī Valsts ieņēmumu dienesta, kā iestādes, kas pieņem lēmumu par sabiedriskā labuma organizācijas statusa piešķiršanu un veic minēto organizāciju uzraudzību, atbalstīto šī sliekšņa paaugstināšanu līdz 100 000 *euro,* attiecībā uzreliģiskajām organizācijām un to iestādēm šis slieksnis noteikts 100 000 *euro* līdzšinējo 40 000 *euro* vietā. Jāatzīmē, ka noteiktais slieksnis līdz 100 000 *euro* reliģiskajām organizācijām un to iestādēm paaugstināts, ņemot vērā arī to, ka Gada pārskatu un konsolidēto gada pārskatu likumā ir noteikta iespēja arī komercsabiedrībām (mikrosabiedrībām) ar slieksni neto apgrozījumam līdz 100 000 *euro* sagatavot gada pārskatu ar atvieglotiem nosacījumiem. *4. Attaisnojuma dokumenti*Ar likumprojekta 11.pantu “Attaisnojuma dokumenti” un 12.pantu “Ārēji un iekšēji attaisnojuma dokumenti” tiek pārņemti pašlaik spēkā esošā Likuma 7. un 7.1 panta nosacījumi, ciktāl tie attiecas uz attaisnojuma dokumentiem.Likumprojektā atšķirībā no Likuma regulējuma skaidrībai:- iekļauta prasība, ka attaisnojuma dokumentā ir jānorāda saimnieciskā darījuma vērtība naudas izteiksmē;- skaidrojot jēdzienu “ārējs attaisnojuma dokuments” ņemts vērā fakts, ka ārēja attaisnojuma dokumenta autors vai saņēmējs var būt ne tikai uzņēmums, bet arī tāda fiziskā persona, kas neveic saimniecisko darbību, tādēļ likumprojektā (12.panta pirmā daļa) lietots jēdziens “cits saimnieciskā darījuma dalībnieks” nevis “cits uzņēmums”, kā tas bija lietots Likuma 7.panta trešajā daļā;- norādīts, ka prasības par attaisnojuma dokumenta rekvizītiem un informāciju par saimnieciskajiem darījumiem piemēro tiktāl, ciktāl citos normatīvajos aktos nav noteiktas īpašas prasības atsevišķu attaisnojuma dokumentu veidu izstrādāšanai un noformēšanai (piemēram, prasības pievienotās vērtības nodokļa rēķinam, strukturētam elektroniskam rēķinam);- likumprojekta 11.panta septītajā daļā ietverts pilnvarojums Ministru kabinetam izdot noteikumus, lai noteiktu attaisnojuma dokumentu noformēšanas kārtību (numuru piešķiršanas kārtība, veidlapu izmantošana, viendabīgu attaisnojuma dokumentu kopsavilkumu veidošana) un prasības attaisnojuma dokumentiem, kurus sagatavo attiecībā uz precēm, citām materiālajām vērtībām un pakalpojumiem (saimnieciskā darījuma aprakstā un papildus norādāmās informācijas par saimniecisko darījumu saturs, piemēram, piešķirtās atlaides, ja tādas ir, no saimnieciskā darījuma aprēķinātie nodokļi un tml.), kā arī attaisnojuma dokumentiem, kurus sagatavo saistībā ar skaidrās vai bezskaidrās naudas avansa izlietojumu vai darbinieku izdevumu atlīdzināšanu (piemēram, prasība par čeku un citu naudas izdevumus apliecinošo dokumentu pievienošanu avansa norēķinam). Paredzēts, ka tiks pārņemtas MK noteikumu Nr.585 I nodaļā “Saimniecisko darījumu iegrāmatošana un grāmatvedības reģistru kārtošana” noteiktās prasības, ciktāl tās attiecas uz attaisnojuma dokumentu noformēšanu un sagatavošanu un uz attaisnojuma dokumentiem, kurus sagatavo attiecībā uz precēm, citām materiālajām vērtībām un pakalpojumiem, un uz attaisnojuma dokumentiem, kurus sagatavo saistībā ar skaidrās vai bezskaidrās naudas avansa izlietojumu vai darbinieku izdevumu atlīdzināšanu, minētās prasības pārskatot un, ja nepieciešams, precizējot; - vairs nav paredzēta prasība par juridiskās adreses (ja dokumenta autors saskaņā ar likumu jāreģistrē) vai adreses (ja dokumenta autors ir fiziskā persona) un saimnieciskā darījuma pamatojuma norādīšanu attaisnojuma dokumentā.Likumprojektā saglabāta pašlaik Likumā noteiktā prasība, ka attaisnojuma dokumentā, ja dokumenta autors ir fiziskā persona, kas veic saimniecisko darbību, par šo personu ir jānorāda vārds un uzvārds, personas kods vai nodokļu maksātāja reģistrācijas kods. Tas nepieciešams, lai būtu iespējams nepārprotami identificēt saimnieciskā darījuma dalībniekus, arī tad, ja šāds pienākums izriet no citiem normatīvajiem aktiem. Paredzēts arī, ka gadījumā, ja saimnieciskā darījuma dalībnieks ir fiziskā persona, kas neveic saimniecisko darbību, attaisnojuma dokumentā var norādīt tikai šīs personas vārdu un uzvārdu. Tādējādi attaisnojuma dokumentā ir iespēja nenorādīt šīs personas kodu vai to norādīt tikai tad, ja pati fiziskā persona to vēlas norādīt. Atzīmējam, ka par veiktajiem saimnieciskajiem darījumiem ierakstus grāmatvedības reģistros izdara, pamatojoties uz attaisnojuma dokumentiem, kuros ietverta informācija par darījumā iesaistīto personu (tajā skaitā personas dati), kas apliecina saimnieciskā darījuma esamību, lai tādējādi grāmatvedības jautājumos kvalificēta trešā persona varētu gūt patiesu un skaidru priekšstatu par uzņēmuma finansiālo stāvokli bilances datumā, tā darbības rezultātiem, naudas plūsmu noteiktā laikposmā, kā arī konstatēt katra saimnieciskā darījuma sākumu un izsekot tā norisei.Veicot attiecīgajās normās paredzēto personas datu apstrādi uzņēmumam ir pienākums ievērot Eiropas Parlamenta un Padomes Regulu (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK Fizisko personu datu aizsardzības likuma noteiktās prasības un personas datu apstrādes principus. Vienlaikus uzņēmumam ir jānodrošina saimniecisko darījumu apliecinošo dokumentu glabāšana. Attaisnojuma dokumentos iekļautie fizisko personu dati (personas kods) nepieciešami tam, lai uzņēmuma vadība, nodokļu administrācija, tiesībaizsardzības iestādes, tiesas, kā arī citas institūcijas normatīvajos aktos paredzētajos gadījumos varētu gūt patiesu un skaidru priekšstatu par saimniecisko darījumu, kuru veikusi vai kurā piedalījusies konkrētā fiziskā persona, kā arī varētu konstatēt katra šāda saimnieciskā darījuma sākumu un izsekot tā norisei. Vēršam uzmanību uz to, ka attaisnojuma dokuments nav publisks dokuments, bet gan neizpaužama saimnieciska rakstura informācija.Atzīmējam, ka Komercnoslēpuma aizsardzības likuma 3.panta otrā daļa noteic, ka: “Grāmatvedībā par komercnoslēpumu nav uzskatāma informācija un dati, kas saskaņā ar normatīvajiem aktiem iekļaujami to fizisko vai juridisko personu pārskatos, kuras veic saimniecisko darbību. Visa pārējā grāmatvedībā esošā informācija uzskatāma par komercnoslēpumu un ir pieejama vienīgi revīziju veicējiem, nodokļu administrācijai, tiesībaizsardzības iestādēm, tiesām, kā arī citām institūcijām normatīvajos aktos paredzētajos gadījumos.”Likumprojekta 11.panta trešajā daļā (līdzīgi kā pašlaik Likuma 7.1 panta pirmajā daļā) paredzēts, ka par iekšēju attaisnojuma dokumentu, ja tas sagatavots elektroniskā formā, var tikt uzskatīts dokuments, kas nesatur rekvizītu “paraksts”, bet satur elektronisku apliecinājumu (dokumentā minētā saimnieciskā darījuma esamības un sniegtās informācijas pareizības apstiprinājums grāmatvedības informācijas datorsistēmā vai citā informācijas sistēmā, kas veikts uzņēmuma vadītāja noteiktajā veidā un kurš saskaņā ar normatīvajiem aktiem fizisko personu elektroniskās identifikācijas jomā ļauj identificēt konkrētu personu – apliecinājuma devēju). Likumprojekta 11.panta ceturtajā daļā (līdzīgi kā spēkā esošā Likuma 7.1 panta otrajā, trešajā, ceturtajā un piektajā daļā) paredzēti gadījumi, kad par ārēju attaisnojuma dokumentu var uzskatīt arī tādu dokumentu (rēķinu, preces vai pakalpojuma pieņemšanas dokumentu, neapliecinātu uzņēmuma – maksājumu pakalpojuma izmantotāja – konta izrakstu, kases čeku), kas nesatur rekvizītu “paraksts”, bet satur citus likumprojekta 11.panta otrajā daļā attaisnojuma dokumentam noteiktos rekvizītus un informāciju par saimniecisko darījumu, ja attiecīgajā dokumentā minētā saimnieciskā darījuma esamību apliecina par saimnieciskā darījuma veikšanu un attaisnojuma dokumentā sniegtās informācijas pareizību dokumenta saņēmēja (uzņēmuma) atbildīgā persona uzņēmuma vadītāja noteiktajā kārtībā.Dokumentu juridiskā spēka likuma 4.panta pirmā daļa noteic, ka, lai dokumentam būtu juridisks spēks, tajā iekļauj šādus rekvizītus:1) dokumenta autoru nosaukums;2) dokumenta datums;3) paraksts (izņemot likumā paredzētus gadījumus).Minētajā Dokumentu juridiskā spēka likuma normā noteiktais izņēmums attiecībā uz rekvizītu “paraksts” attiecināms arī uz likumprojekta 11.panta trešajā un ceturtajā daļā paredzētajiem gadījumiem, kad attaisnojuma dokuments var būt bez rekvizīta “paraksts”. Likumprojekta 11.panta piektā daļa paredz, ka par ārēju attaisnojuma dokumentu var uzskatīt arī ar elektronisko datu pārraides kanālu starpniecību saņemto papīra formas attaisnojuma dokumenta atvasinājumu elektroniskā formā, šī atvasinājuma vai elektroniskā formā sagatavota attaisnojuma dokumenta atvasinājumu papīra formā (izdruku), ja attiecīgajā attaisnojuma dokumenta atvasinājumā minētā saimnieciskā darījuma esamību apliecina par saimnieciskā darījuma veikšanu un attaisnojuma dokumentā sniegtās informācijas pareizību dokumenta saņēmēja (uzņēmuma) atbildīgā persona uzņēmuma vadītāja noteiktajā kārtībā. Dokumenta atvasinājuma saņēmēja (uzņēmuma) atbildīgā persona uzņēmuma vadītāja noteiktajā kārtībā ir tiesīga pieprasīt attaisnojuma dokumenta atvasinājuma izsniedzējam uzrādīt dokumenta oriģinālu, ja ir nepieciešams pārliecināties par dokumenta atvasinājuma pareizību vai par dokumenta oriģināla juridisko spēku.Atbilstoši Dokumentu juridiskā spēka likumam - dokumenta atvasinājums ir dokuments, kas pilnībā vai daļēji atveido dokumenta oriģinālu. Viens no dokumentu atvasinājumu veidiem ir kopija, kuru izstrādā, nokopējot vai citādā tehniskā veidā iegūstot oriģināla faksimilattēlu ar visām oriģināla dokumenta grafiskajām un citām īpatnībām. Ar likumprojekta 11.panta piekto daļu, pēc būtības, pārņemts regulējums, kas pašlaik ietverts MK noteikumu Nr.585 8.3 punktā, kur noteikts, ka par ārēju attaisnojuma dokumentu var izmantot arī preces (pakalpojuma) saņēmējam samaksāšanai izsniegta papīra formā sagatavota dokumenta kopiju (elektroniskā formā vai izdruku), kas nosūtīta elektroniski skenētā veidā vai pa faksu, kā arī elektroniskā dokumenta kopiju papīra formā (izdruku), kuras pareizība nav apliecināta saskaņā ar normatīvajiem aktiem par dokumentu izstrādāšanas un noformēšanas kārtību, ja tiek izpildīts Likuma 7.1 panta otrajā vai trešajā daļā minētais nosacījums.Dokumentu juridiskā spēka likums nosaka prasības dokumenta oriģināla, atvasinājuma (noraksts, izraksts vai kopija) un dublikāta izstrādāšanai vai noformēšanai, lai tas iegūtu juridisku spēku (2.panta pirmā daļa). Elektronisko dokumentu oriģināliem un to atvasinājumiem piemērojams arī Elektronisko dokumentu likums (2.panta otrā daļa).Elektronisko dokumentu likuma 5.panta “Elektroniskā dokumenta atvasinājumi” pirmā un otrā daļa noteic, ka:“(1) Elektroniskā dokumenta kopijai, norakstam vai izrakstam papīra formā ir tāds pats juridiskais spēks kā oriģinālam, ja kopijas, noraksta vai izraksta pareizība apliecināta saskaņā ar normatīvo aktu prasībām un ja papīra kopijas, noraksta vai izraksta izsniedzējs pēc pieprasījuma var uzrādīt dokumenta oriģinālu elektroniskā formā un tas atbilst šā likuma prasībām;(2) Papīra dokumenta elektroniskajai kopijai, norakstam vai izrakstam ir tāds pats juridiskais spēks kā oriģinālam, ja persona, kurai saskaņā ar normatīvo aktu prasībām ir tiesības apliecināt dokumentu oriģinālu kopijas, norakstus vai izrakstus, ir apliecinājusi tā pareizību ar drošu elektronisko parakstu un laika zīmogu vai elektronisko parakstu, ja puses šā likuma 3.panta otrajā daļā noteiktajā kārtībā rakstveidā vienojušās par elektroniskā dokumenta parakstīšanu ar elektronisko parakstu, un tas atbilst normatīvo aktu prasībām.”Likumprojekta 11.panta piektā daļa paredz, ka, atkāpjoties no minētajā likumā noteiktās kārtības, oriģinālā papīra formas attaisnojuma dokumenta elektronisko kopiju varēs apliecināt uzņēmuma vadītāja noteiktajā kārtībā ar elektronisku apliecinājumu, bet atvasinājumu papīra formā (izdruku) varēsapliecināt ar pašrocīgu parakstu.*5. Attaisnojuma dokumentu iegrāmatošanas termiņš un īpaši noteikumi par skaidras naudas uzskaiti*Ar likumprojekta 13.pantu “Attaisnojuma dokumentu iegrāmatošanas termiņš” un 14.pantu “Īpaši noteikumi par skaidras naudas uzskaiti” tiek pārņemti Likuma 8.panta noteikumi.Likumprojekts atšķirībā no Likuma: 1) paredz, ka attaisnojuma dokumenti ir jāiegrāmato 20 dienu laikā (Likumā noteikts – 15 dienu laikā) pēc attiecīgā mēneša beigām, ņemot vērā Pievienotās vērtības nodokļa (turpmāk – PVN) likuma 118.pantā noteikto PVN deklarācijas iesniegšanas termiņu;2) izvērtējot reliģisko organizāciju izteiktos priekšlikumus par nepieciešamību tām reliģiskajām organizācijām, kurām atļauts kārtot grāmatvedību vienkāršā ieraksta sistēmā, līdzīgi kā vairākiem citiem likumprojekta subjektiem atļaut attaisnojuma dokumentus iegrāmatot reizi ceturksnī, likumprojekta 13.pants papildināts ar trešo daļu, kur šāda iespēja paredzēta, to attiecinot arī uz biedrībām, nodibinājumiem un arodbiedrībām;3) precīzāk noteic svarīgākos skaidras naudas uzskaites un kases grāmatas kārtošanas noteikumus. Ar likumprojekta 14.panta trešās daļas 1. un 2.punktu pārņemts regulējums, kas pašlaik ietverts Ministru kabineta 2003.gada 21.oktobra noteikumu Nr.584 “Kases operāciju uzskaites noteikumi” 2. un 6.1 punktā.Izvērtējot reliģisko organizāciju izteiktos priekšlikumus par nepieciešamību tām reliģiskajām organizācijām, kurām atļauts kārtot grāmatvedību vienkāršā ieraksta sistēmā, līdzīgi kā vairākiem citiem likumprojekta subjektiem atļaut arī nekārtot kases grāmatu, likumprojekta 14.panta trešā daļa papildināta ar 3.punktu, kur šāda iespēja paredzēta, to attiecinot arī uz biedrībām, nodibinājumiem un arodbiedrībām.Likumprojekta 14.panta ceturtā daļa paredz pilnvarojumu Ministru kabinetam noteikt prasības kases ieņēmumu un kases izdevumu attaisnojuma dokumentiem un kases grāmatas kārtošanai.Paredzēts, ka ar minētajiem noteikumiem tiks pārņemts regulējums, kas pašlaik ietverts Ministru kabineta 2003.gada 21.oktobra noteikumos Nr.584 “Kases operāciju uzskaites noteikumi”, to attiecīgi pārskatot un precizējot. **III nodaļa. Inventarizācija**Ar likumprojekta 15.pantu “Inventarizācijas mērķis”, 16.pantu “Inventarizācijas noteikumi” un 17.pantu “Papildu noteikums pārskata gada slēguma inventarizācijai” tiek pārņemti pašlaik spēkā esošā Likuma 11. un 12.panta noteikumi.Likumprojektā atšķirībā no Likuma regulējuma skaidrībai: 1) uzskatāmi norādīts inventarizācijas mērķis un gadījumi, kad veicama inventarizācija;2) paredzēts, ka inventarizācijas rezultātus ieraksta grāmatvedības reģistros līdz gada pārskata parakstīšanas datumam.3) iekļauts pilnvarojums Ministru kabinetam noteikt inventarizācijas metodes, inventarizācijas veikšanas kārtību, rezultātu dokumentēšanas un inventarizācijā atklāto starpību iegrāmatošanas kārtību.Paredzēts, ka ar minētajiem noteikumiem tiks pārņemts regulējums, kas pašlaik ietverts MK noteikumu Nr.585 IV nodaļā “Inventarizācijas norises kārtība”, to attiecīgi pārskatot un precizējot. Likumprojektā nav iekļauts Likuma:- 11.panta 3.teikums, kas noteic, ka mantas un saistību novērtēšanu veic normatīvajos aktos noteiktajā kārtībā. Minētajam teikumam nav nekādas juridiskās slodzes, jo noteikumus par mantas un saistību novērtēšanas kārtību konkrētiem likumprojekta subjektiem ietver konkrēti normatīvie akti, kuri ir saistoši konkrētajiem likumprojekta subjektiem un kuri tiek piemēroti normatīvajos aktos noteiktajos attiecīgajos gadījumos. - 12.panta pirmā daļa, kur noteikts, ka vienādu priekšmetu inventarizāciju var veikt arī izlases veidā, lietojot datu izvērtēšanā matemātiskās statistikas metodes, un ka šādā veidā noteiktā materiālo līdzekļu vērtība nedrīkst būtiski atšķirties no vienlaidu inventarizācijas rezultātiem. Likumprojektā šāds regulējums nav nepieciešams, jo attiecas uz vienu no inventarizācijas metodēm, kuras aprakstu paredzēts iekļaut Ministru kabineta noteikumos, kurus paredzēts izdot, pamatojoties uz likumprojekta 21.panta trešajā daļā iekļauto pilnvarojumu; - 12.panta otrā daļa, kur noteikts, ka pārskata gada slēguma inventarizācija nav obligāti jāveic pārskata gada pēdējā dienā, ja grāmatvedības dati dod iespēju arī bez dabā veiktas inventarizācijas noteikt patiesos materiālo vērtību veidus, daudzumus un to novērtējumu naudas vienībās. Likumprojektā minētais regulējums nav nepieciešams, jo laika posms, kurā drīkst veikt pārskata gada slēguma inventarizāciju, jau ir paredzēts likumprojekta 17.pantā. **IV nodaļa. Gada pārskats un citi pārskati**Ar likumprojekta 18.pantu “Gada pārskats”, 19.pantu “Saimnieciskās darbības pārskats”, 20.pantu “Slēguma finanšu pārskats uzņēmuma reorganizācijas gadījumā”, 21.pantu “Slēguma finanšu pārskats uzņēmuma darbības izbeigšanas gadījumā”, 22.pantu “Parādnieka bilance un finanšu pārskats juridiskās personas maksātnespējas procesā” un 23.pantu “Īpaši noteikumi saimnieciskās darbības veicējiem, kuri ir iedzīvotāju ienākuma nodokļa maksātāji par ienākumiem no saimnieciskās darbības vai kuri ir izvēlējušies maksāt mikrouzņēmumu nodokli” tiek pārņemti pašlaik spēkā esošā Likuma 13.panta noteikumi.*1. Gada pārskats* Ar likumprojekta 18.panta “Gada pārskats” pirmo daļu tiek pārņemta Eiropas Parlamenta un Padomes 2017.gada 14.jūnija direktīvas 2017/1132 attiecībā uz sabiedrību tiesību dažādiem aspektiem (turpmāk – Direktīva) 14.panta “Dokumenti un ziņas, kas sabiedrībām ir jānodod atklātībā” “f” apakšpunkta prasība par publicējamo grāmatvedības dokumentu nodošanu atklātībā par katru pārskata gadu, ciktāl tā attiecas uz gada pārskatu.Jāatzīmē, ka Direktīva tika izdota kā vairāku uzņēmējdarbības tiesību direktīvu kodificētā versija, tai skaitā pārņemot arī Eiropas Parlamenta un Padomes 2009.gada 16.septembra direktīvu 2009/101/EK par to, kā vienādošanas nolūkā koordinēt nodrošinājumus, ko dalībvalstis prasa no sabiedrībām Līguma 48.panta otrās daļas nozīmē, lai aizsargātu sabiedrību dalībnieku un trešo personu intereses, prasības, no kuras izrietošā attiecīgā tiesību norma (2.panta f. apakšpunkts, kurā bija noteikta prasību par publicējamo grāmatvedības dokumentu nodošanu atklātībā par katru pārskata gadu) pašlaik iekļauta Likuma 13.panta trešās daļas 1.teikumā.No minētās Direktīvas normas izriet arī tas, ka sabiedrībām, uz kurām Direktīva attiecas, ir jānodod atklātībā tie grāmatvedības dokumenti, kuri jāpublicē saskaņā ar Padomes direktīvām 86/635/EEK (1986.gada 8.decembra Direktīva par banku un citu finanšu iestāžu gada pārskatiem un konsolidētajiem pārskatiem) un 91/674/EEK (1991.gada 19.decembra Direktīva par apdrošināšanas uzņēmumu gada pārskatiem un konsolidētajiem pārskatiem), un Eiropas Parlamenta un Padomes direktīvu 2013/34/ES (2013.gada 26.jūnija Direktīva par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK). Tātad, sabiedrībām, uz kurām Direktīva attiecas, saskaņā ar tās 14.panta “f” apakšpunktā minētajām citām direktīvām (turpmāk arī – citas direktīvas) par katru pārskata gadu atklātībai jānodod (jāpublicē):- gada pārskats;- atsevišķām sabiedrībām, kuras atbilst citās direktīvās noteiktajiem kritērijiem, – arī ziņojums par korporatīvo pārvaldību, ziņojums par maksājumiem pārvaldes struktūrām vai nefinanšu paziņojums (ja tie nav iekļauti gada pārskatā, bet sagatavoti kā atsevišķi dokumenti);- koncerna mātes sabiedrībām, kurām ir pienākums sagatavot konsolidēto gada pārskatu, – arī konsolidētais gada pārskats;- atsevišķām koncerna mātes sabiedrībām, kuras atbilst citās direktīvās noteiktajiem kritērijiem, – arī konsolidētais ziņojums par korporatīvo pārvaldību, konsolidētais ziņojums par maksājumiem pārvaldes struktūrām vai konsolidētais nefinanšu paziņojums (ja tie nav iekļauti konsolidētajā gada pārskatā, bet sagatavoti kā atsevišķi dokumenti).Atklātībai nododamo grāmatvedības dokumentu sarakstu un kārtību, kādā tos nodod atklātībai, nosaka speciālie likumi, ar kuriem pārņemtas minēto citu direktīvu prasības: Gada pārskatu un konsolidēto gada pārskatu likums, finanšu un kapitāla tirgus dalībnieku darbību reglamentējošie likumi (Kredītiestāžu likums, Apdrošināšanas un pārapdrošināšanas likums, Finanšu instrumentu tirgus likums un citi), kā arī Finanšu un kapitāla tirgus komisijas normatīvie noteikumi. Likumprojekta 18.panta otrās daļas 1.punktā iekļauts pilnvarojums Ministru kabinetam noteikt gada pārskata struktūru, apjomu, saturu, sagatavošanas, pārbaudīšanas un iesniegšanas kārtību biedrībām, nodibinājumiem un arodbiedrībām, politiskajām organizācijām (partijām) un to apvienībām, kā arī reliģiskajām organizācijām un to iestādēm. Attiecībā uz gada pārskatiem grāmatvedībā parasti ar jēdzienu “struktūra” saprot gada pārskatu sastāvdaļu skaitu un to nosaukumus, ar jēdzienu “apjoms” – gada pārskatā kopumā un katrā tā sastāvdaļā sniedzamās informācijas daudzumu, bet ar jēdzienu “saturs” – norādījumu, konkrēti kāda informācija sniedzama gada pārskatā un katrā tā sastāvdaļas postenī.Paredzēts, ka tiks pārņemts regulējums, kas pašlaik iekļauts Ministru kabineta 2006.gada 3.oktobra noteikumos Nr.808 “Noteikumi par biedrību, nodibinājumu un arodbiedrību gada pārskatiem”, Ministru kabineta 2004.gada 13.jūlija noteikumos Nr.591 “Noteikumi par politisko organizāciju (partiju) un to apvienību gada pārskatiem” un Ministru kabineta 2006.gada 14. novembra noteikumos Nr.928 “Noteikumi par reliģisko organizāciju gada pārskatiem”, to pārskatot un, ja nepieciešams, precizējot.*2. Sākuma bilance*Likumprojektā nav iekļauts Likuma 13.panta pirmās daļas 1.teikumā noteiktais, ka uzņēmuma darbības sākumā, pamatojoties uz inventarizācijas datiem, sastāda sākuma bilanci un ka uz sākuma bilanci attiecas visi tie paši noteikumi, kuri attiecas uz gada pārskata bilanci. Likumprojektā minētais regulējums nav nepieciešams, jo ne Komerclikums, ne cits uzņēmuma darbību reglamentējošs likums neparedz dokumenta “sākuma bilance” sagatavošanu vai iesniegšanu. Turklāt, ne likumā, ne arī citur nav noteikts, kādam nolūkam sākuma bilance (kā atsevišķs dokuments) nepieciešama un cik ilgi tā glabājama. Jāatzīmē, ka jēdziens “sākuma bilance” nav viennozīmīgi saprotams, jo Finanšu un kapitāla tirgus komisijas izdotajos normatīvajos noteikumos par gada pārskatu sagatavošanu ar jēdzienu “sākuma bilance” saprot bilances (kā finanšu pārskata sastāvdaļas) posteņu atlikuma summas pārskata gada sākumā.*3. Papildu noteikumi regulējuma skaidrībai**3.1. Saimnieciskās darbības pārskats*Likumprojektā papildus iekļauts termina “saimnieciskās darbības pārskats” skaidrojums un šī pārskata sagatavošanas noteikumi, kā arī īpaši noteikumi par tādu saimnieciskās darbības pārskata sagatavošanas, pārbaudes un iesniegšanas kārtību, kurš nepieciešams pirms lēmuma pieņemšanas par komercsabiedrības darbības apturēšanu (likumprojekta 19.pants). Komercsabiedrība saimnieciskās darbības pārskatu sagatavo šādos Komerclikumā noteiktajos gadījumos: lai pieņemtu lēmumu par ārkārtas dividendēm (161.1pants), pamatkapitāla palielināšanu (197. un 250.pants), reorganizāciju (343.pants), darbības apturēšanu, pamatojoties uz dalībnieku lēmumu (333.3 pants), darbības izbeigšanu, pamatojoties uz dalībnieku lēmumu (313.pants). Kooperatīvā sabiedrība saimnieciskās darbības pārskatu sagatavo, lai pieņemtu lēmumu par reorganizāciju (Kooperatīvo sabiedrību likuma 94.pants).*3.2. Slēguma finanšu pārskats*Likumprojektā atsevišķos pantos iekļauti noteikumi par slēguma finanšu pārskatu un tā sagatavošanas kārtību uzņēmuma reorganizācijas gadījumā (likumprojekta 20.pants) un slēguma finanšu pārskatu un tā sagatavošanas kārtību uzņēmuma darbības izbeigšanas gadījumā (likumprojekta 21.pants), jo tie sagatavojami atšķirīgi:- slēguma finanšu pārskata sagatavošanu reorganizācijas gadījumā pieprasa Komerclikuma 347.pants un Kooperatīvo sabiedrību likuma 99.pants. Šo slēguma finanšu pārskatu sagatavo, pārbauda un iesniedz saskaņā ar normatīvajos aktos attiecīgajam uzņēmumam paredzētajiem gada pārskata sagatavošanas, pārbaudes, un iesniegšanas noteikumiem;- slēguma finanšu pārskatu uzņēmuma darbības izbeigšanas gadījumā sagatavo, piemērojot kārtību, kādā finanšu pārskatu sagatavo uzņēmums, kurš neatbilst darbības turpināšanas principam. Likumprojekta 21.panta trešajā daļā paredzēts pilnvarojums Ministru kabinetam izdot noteikumos, lai noteiktu kārtību, kādā grāmatvedībā novērtē un finanšu pārskatos norāda uzņēmuma mantu un saistības, ja uzņēmuma vai tā struktūrvienības darbība tiek izbeigta. Paredzēts, ka ar minētajiem noteikumiem tiks pārņemts regulējums, kas pašlaik ietverts Ministru kabineta 2003.gada 21.oktobra noteikumos Nr.583 “Uzņēmuma mantas, arī prasījumu un saistību novērtēšana grāmatvedībā un atspoguļošana finanšu pārskatos, ja uzņēmuma vai tā struktūrvienības darbība tiek izbeigta”, to attiecīgi pārskatot un precizējot.*3.3. Parādnieka bilance un finanšu pārskats juridiskās personas maksātnespējas procesā*Likumprojektā regulējuma skaidrībai atsevišķā pantā iekļauts regulējums par parādnieka bilanci un finanšu pārskatu juridiskās personas maksātnespējas procesā (likumprojekta 22.pants). Maksātnespējas likuma 65.panta 2.punkts noteic, ka pēc juridiskās personas maksātnespējas procesa pasludināšanas administrators nekavējoties uzsāk parādnieka dokumentu un mantas pilnu inventarizāciju un sastāda parādnieka bilanci. Minētā likuma 26.panta piektā daļa uzliek administratoram gada pārskata sagatavošanas pienākumu gadījumā, kad administrators ir pieņēmis lēmumu par parādnieka saimnieciskās darbības turpināšanu pilnā vai ierobežotā apjomā. Savukārt, Maksātnespējas likumā nav noteikumu par to, ka finanšu pārskats būtu jāsagatavo arī tajā gadījumā, kad administrators nav pieņēmis lēmumu par parādnieka saimnieciskās darbības turpināšanu pilnā vai ierobežotā apjomā, bet uzņēmuma maksātnespējas process turpinās ilgāk nekā vienu gadu. Tādēļ likumprojekts (līdzīgi kā spēkā esošais Likums) paredz, ka šādā gadījumā par katru pārskata gadu nepieciešams sagatavot finanšu pārskatu, kas sastāv tikai no bilances un peļņas vai zaudējumu aprēķina vai cita pārskata par saimnieciskās darbības rezultātiem (piemēram, ieņēmumu un izdevumu pārskata). Atzīmējam, ka 2016.gadā, virzot attiecīgos grozījumus Likuma 13.panta pirmajā un otrajā daļā, tika panākta vienošanās, ka Tieslietu ministrija izskatīs iespēju Maksātnespējas likumā vai Ministru kabineta 2010.gada 26.oktobra noteikumos Nr.1003 “Noteikumi par maksātnespējas procesa administratora darbības pārskatu un tā aizpildīšanas kārtību” (turpmāk – MK noteikumi Nr.1003) iestrādāt normu, kas paredzētu, ka, iesniedzot darbības pārskatu Maksātnespējas administrācijai, administrators kalendārā gada sākumā iesniedz arī bilanci par iepriekšējo pārskata gadu. Tas nodrošinātu to, ka bilance tiek sagatavota un iesniegta katru gadu, kamēr turpinās uzņēmuma maksātnespējas process. Tādā veidā tiktu nodrošināta izsekojamība tāda uzņēmuma faktiskajam mantiskajam stāvoklim, kuram maksātnespējas process turpinās ilgāk par gadu, kā arī būtu nodrošināta apkopota informācija par tā prasījumiem pret debitoriem un saistībām pret kreditoriem uz katra konkrētā pārskata gada beigām.Pamatojoties uz panākto vienošanos, šāds noteikums tika ietverts Ministru Kabineta 2016.gada 19.aprīļa noteikumu Nr.247 10.2.apakšpunktā. Šie noteikumi zaudēja spēku, stājoties spēkā Ministru kabineta 2019.gada 16.jūlija noteikumiem Nr.346 “Maksātnespējas procesa administratora darbības pārskata noteikumi” (turpmāk – MK noteikumi Nr.346). Vēršam uzmanību, ka MK noteikumu Nr.346 21.punktā noteikts, ka ģenerējot darbības pārskatu, tam juridiskās personas maksātnespējas procesā pievieno Maksātnespējas likuma 65. panta 2. punktā minēto bilanci, kārtējā pārskata gada sākumā bilanci par iepriekšējo pārskata gadu, ja administrators ir pieņēmis lēmumu neturpināt saimniecisko darbību, un noslēguma bilanci, ja administrators darbības pārskata periodā šādu bilanci ir sastādījis.Atzīmējam, ka minētās bilances sagatavošanas pamats ir Likumā ietvertais regulējums. Likumprojektā paredzēts, ka maksātnespējas laikā, kamēr turpinās uzņēmuma maksātnespējas process, administratora sagatavotais finanšu pārskats jāiesniedz arī Valsts ieņēmumu dienestam.Regulējuma skaidrībai likumprojekta 22.panta pirmajā daļā paredzēts, ka, sagatavojot parādnieka bilanci, kredītiestādes maksātnespējas procesa uzsākšanas gadījumā piemēro Kredītiestāžu likuma normas. Kredītiestāžu likuma 157.panta pirmās daļas 1.punktā noteikts, ka administratoram jāsagatavo pārskats. Kredītiestāžu likuma 161.panta otrās daļas 11.punktā ir noteikts, ka administratoram ir pienākums kārtot grāmatvedību saskaņā ar tām normām, kas saistošas kredītiestādēm.*3.4. Īpaši noteikumi saimnieciskās darbības veicējiem*Likumprojektā regulējuma skaidrībai atsevišķā pantā iekļauti īpaši noteikumiem saimnieciskās darbības veicējiem, kuri ir iedzīvotāju ienākuma nodokļa maksātāji par ienākumiem no saimnieciskās darbības vai kuri ir izvēlējušies maksāt mikrouzņēmumu nodokli (likumprojekta 23.pants). Tie ir individuālie uzņēmumi, zemnieku un zvejnieku saimniecības, individuālie komersanti un citas fiziskās personas, kas veic saimniecisko darbību un ir iedzīvotāju ienākuma nodokļa maksātāji par ienākumiem no saimnieciskās darbības vai ir izvēlējušies maksāt mikrouzņēmumu nodokli. Ja minētie uzņēmumi kārtos grāmatvedību vienkāršā ieraksta sistēmā, tad viņiem būs jāpiemēro likumprojekta 10.panta trešās daļas 1.punktā minētajos Ministru kabineta noteikumos noteiktā kārtība. Ja minētie uzņēmumi kārtos grāmatvedību divkāršā ieraksta sistēmā, tad viņiem būs jāsagatavo arī bilance un ieņēmumu un izdevumu pārskats, kuru saturu, sagatavošanas un iesniegšanas kārtību, pamatojoties uz likumprojekta 23.panta trešajā daļā noteikto pilnvarojumu, noteiks Ministru kabinets. Paredzēts, ka ar abiem minētajiem noteikumiem tiks pārņemts regulējums, kas pašlaik ietverts Ministru kabineta 2007.gada 20.marta noteikumos Nr.188 “Kārtība, kādā individuālie komersanti, individuālie uzņēmumi, zemnieku un zvejnieku saimniecības, citas fiziskās personas, kas veic saimniecisko darbību, kārto grāmatvedību vienkāršā ieraksta sistēmā” un Ministru kabineta 2007.gada 8.maija noteikumos Nr.301 “Noteikumi par individuālo komersantu finanšu pārskatiem”, tos attiecīgi pārskatot un precizējot.Likumprojekta 10.panta trešās daļas 1.punkts atļauj individuālajiem komersantiem un citām fiziskajām personām, kas veic saimniecisko darbību, individuālajiem uzņēmumiem, zemnieku un zvejnieku saimniecībām, ja minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*, grāmatvedības reģistrus kārtot vienkāršā ieraksta sistēmā. Tomēr, ja minēto personu apgrozījums (ieņēmumi) no saimnieciskajiem darījumiem iepriekšējā pārskata gadā pārsniedz 300 000 *euro*, tad grāmatvedības reģistri jāsāk kārtot divkāršā ieraksta sistēmā. Šādā gadījumā individuālie uzņēmumi, zemnieku un zvejnieku saimniecības kļūst par Gada pārskatu un konsolidēto gada pārskatu likuma subjektiem. Saskaņā ar Gada pārskatu un konsolidēto gada pārskatu likuma 3.panta “Likuma subjekti” trešo daļu individuālie uzņēmumi, zemnieku un zvejnieku saimniecības var sagatavot gada pārskatu, ievērojot šā likuma noteikumus, arī tad, ja to apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*. Gada pārskats sastāv vismaz no bilances un peļņas vai zaudējumu aprēķina ar paskaidrojošām piezīmēm. Bilanci var sagatavot tikai tad, ja grāmatvedību kārto divkāršā ieraksta sistēmā. Līdz ar to, visām personām, kas ievēro Gada pārskatu un konsolidēto gada pārskatu likuma noteikumus, grāmatvedība jākārto divkāršā ieraksta sistēmā. Tās ir uzņēmumu ienākuma nodokļa (turpmāk – UIN) vai mikrouzņēmumu nodokļa (turpmāk – MUN) maksātājas.Individuālie komersanti un citas fiziskās personas, kas veic saimniecisko darbību, ja tās nav individuālā uzņēmuma, zemnieku un zvejnieku saimniecības īpašnieces, arī tad, ja kārto grāmatvedību divkāršā ieraksta sistēmā, nevar būt UIN maksātājas, bet var būt iedzīvotāju ienākuma nodokļa vai MUN maksātājas.*4. Pārskata gada sākums, beigas un ilgums*Ar likumprojekta 24.pantu “Pārskata gada sākums, beigas un ilgums” tiek pārņemti pašlaik spēkā esošā Likuma 14.panta (izņemot tā sesto daļu) noteikumi.Ar likumprojekta 25.pantu “Īpaši noteikumi par pārskata gadu vai saimniecisko gadu atsevišķiem uzņēmumu veidiem” tiek pārņemti Likuma 14.panta sestās daļas un 14.1 panta noteikumi.Likumprojektā atšķirībā no Likuma normu skaidrībai paredzēts nenosaukt konkrētus uzņēmumu veidus, kuriem pārskata gads (budžeta iestādēm un valsts aģentūrām – saimnieciskais gads) sakrīt ar kalendāra gadu un kuriem pārskata gads (saimnieciskais gads), kurā uzņēmums uzsāk darbību, izbeidz darbību vai tiek reorganizēts, var būt īsāks par 12 mēnešiem, bet beidzas ne vēlāk kā kalendāra gada 31.decembrī. Tādēļ likumprojekta 25.pants paredz noteikt, ka likumprojekta 24.panta noteikumi neattiecas uz uzņēmumu, kura pārskata gada vai saimnieciskā gada ilgumu, sākumu un beigas nosaka attiecīgi likumi. Piemēram, tie ir šādi likumi:- Likums par budžetu un finanšu vadību (budžeta iestādēm un valsts aģentūrām);- Kredītiestāžu likums (kredītiestādēm);- Apdrošināšanas un pārapdrošināšanas likums (apdrošināšanas sabiedrībām);- Mikrouzņēmumu nodokļa likums (uzņēmumiem, kuri ir ieguvuši mikrouzņēmumu nodokļa maksātāja statusu);- likums “Par iedzīvotāju ienākuma nodokli” (individuālajiem uzņēmumiem, zemnieku un zvejnieku saimniecībām, individuālajiem komersantiem un citām fiziskajām personām, kas veic saimniecisko darbību un ir iedzīvotāju ienākuma nodokļa maksātājas par ienākumiem no saimnieciskās darbības). Likumprojektā atšķirībā no Likuma paredzēts arī iekļaut īpašus noteikumus par biedrības, nodibinājuma, reliģiskās organizācijas un tās iestādes, arodbiedrības, kā arī politiskās organizācijas (partijas) un to apvienības pārskata gadu (likumprojekta 26.pants). Likumprojekta 26.pantā “Īpaši noteikumi par biedrības, nodibinājuma, reliģiskās organizācijas un tās iestādes, arodbiedrības, kā arī politiskās organizācijas (partijas) un to apvienības pārskata gadu” paredzēts, ka šīs personas pārskata gads aptver 12 mēnešus un sakrīt ar kalendāra gadu. Pārskata gads, kurā šī persona uzsāk darbību, izbeidz darbību vai tiek reorganizēta, var būt īsāks par 12 mēnešiem, bet beidzas ne vēlāk kā kalendāra gada 31.decembrī. Minētais regulējums nepieciešams normu skaidrībai, jo minēto nevalstisko organizāciju sagatavotie pārskati saskaņā ar Politisko organizāciju (partiju) finansēšanas likuma 8.5 panta otrajā daļā noteikto iesniedzami līdz nākamā gada 31. martam, savukārt, Biedrību un nodibinājumu likumā un Reliģisko organizāciju likumā nav noteikts ne konkrēts datums, ne pārskata gads, bet ir atsauces uz grāmatvedību reglamentējošiem normatīvajiem aktiem. **V nodaļa. Grāmatvedības dokumentu glabāšana***1. Grāmatvedības dokumentu glabāšanas noteikumi*Ar likumprojekta 27.pantu “Grāmatvedības dokumentu glabāšanas vispārīgie noteikumi” un 28.pantu “Grāmatvedības dokumentu glabāšanas laiks” tiek pārņemtas Likuma 10.panta (izņemot sesto daļu) prasības.Likumprojektā nav iekļauts:- Likuma 10.panta trešajā daļā iekļautais nosacījums, ka gadījumā, ja uzskaite tiek kārtota elektroniski, jānodrošina šā panta otrajā daļā noteiktais datu glabāšanas laiks. Šis nosacījums ir novecojis, jo bija balstīts uz situāciju, kad attaisnojuma dokumenti, grāmatvedības reģistri un citi grāmatvedības dokumenti pamatā tika sagatavoti un glabāti papīra formā. Savukārt, likumprojekts balstās uz situāciju, kad lielākā daļa attaisnojuma dokumentu un grāmatvedības reģistru tiek sagatavoti elektroniski, izmantojot grāmatvedības datorprogrammas, un tiek glabāti elektroniskā vidē, bet var būt arī tādi grāmatvedības dokumenti, kas tiek sagatavoti un glabāti papīra formā. Likumprojektā (tāpat kā pašlaik Likumā) attiecībā uz glabāšanas laiku nav atšķirības starp papīra formas un elektroniskas formas grāmatvedības dokumentiem.*1.1. Grāmatvedības dokumentu glabāšanas vieta* Likumprojekts atšķirībā no Likuma paredz:- atšķirīgas glabāšanas vietas prasības elektroniskas formas grāmatvedības dokumentiem un papīra formas grāmatvedības dokumentiem. Papīra formas dokumenti, tāpat kā līdz šim, glabājami Latvijas teritorijā. Savukārt, grāmatvedības dokumenti elektroniskā formā glabājami Latvijas vai citas Eiropas Savienības dalībvalsts teritorijā, atbilstoši Eiropas Parlamenta un Padomes 2018.gada 14.novembra regulā Nr. 2018/1807 par satvaru nepersondatu brīvai apritei Eiropas Savienībā noteiktajām prasībām (šī regula noteic, ka nepersonu datu teritoriālas ierobežošanas prasības ir aizliegtas, ja vien tās nav pamatotas ar sabiedriskās drošības apsvērumiem, un ka ikviena spēkā esoša datu teritoriālas ierobežošanas prasība, kas nav pamatota ar minētajiem apsvērumiem, līdz 2021.gada 30.maijam jāatceļ);* noteikumu, ka uzņēmuma grāmatvedības dokumentus fiziskās un juridiskās personas drīkst izmantot tikai ar uzņēmuma vadītāja atļauju. Šos dokumentus drīkst izņemt no uzņēmuma tikai speciālajos likumos (likums “Par valsts ieņēmumu dienestu”, Administratīvās atbildības likums, Kriminālprocesa likums un citi) vai citos normatīvajos aktos noteiktajos gadījumos un kārtībā (pašlaik šāds regulējums ietverts MK noteikumu Nr.585 33.punktā);
* precizēt glabāšanas prasības, tās attiecinot tikai uz grāmatvedības dokumentiem, nevis uz visu uzņēmuma arhīvu. Uzņēmuma darbības laikā tā arhīvā var būt uzkrāti dažādi citi informatīvi vērtīgi dokumenti (t.sk., uzņēmuma dibināšanas dokumenti, līgumi, pārvaldes un citi dokumenti, audiovizuālie un kinematogrāfiskie dokumenti, fotogrāfijas, skaņu vai citi dokumenti), bet likumprojekts (tāpat kā pašlaik Likums) attiecas tikai uz grāmatvedības dokumentiem. Citu dokumentu, tai skaitā dokumentu ar arhīvisko vērtību glabāšanas noteikumi ir citu normatīvo aktu, tai skaitā Arhīvu likuma kompetencē.

*1.2. Grāmatvedības dokumentu glabāšanas laiks*Likumprojekts paredz, ka konkrētiem grāmatvedības dokumentu veidiem (izņemot attaisnojuma dokumentiem, kuru datums ir 1999. gada 1. janvāris vai vēlāk, ja tie ietver darbiniekiem aprēķināto samaksu par piešķirtā atvaļinājuma laiku un neizmantotā ikgadējā apmaksātā atvaļinājuma atlīdzināšanu)tiks noteikts tikpat ilgs glabāšanas laiks, kā līdz šim:- gada pārskatiem — līdz uzņēmuma reorganizācijai vai darbības izbeigšanai, ciktāl citos normatīvajos aktos nav noteikts citādi; - inventarizācijas sarakstiem, grāmatvedības reģistriem un grāmatvedības organizācijas dokumentiem — 10 gadi;- attaisnojuma dokumentiem par darbiniekiem aprēķināto darba samaksu, samaksu par piešķirtā atvaļinājuma laiku un neizmantotā ikgadējā apmaksātā atvaļinājuma atlīdzināšanu, atlīdzību par darba piespiedu kavējuma laiku u. tml. ar sadalījumu pa gadiem un mēnešiem, kuru datums ir agrāks par 1999. gada 1. janvāri, — 75 gadi, bet dokumentiem, kuru datums ir 1999. gada 1. janvāris vai vēlāk, ja tie ietver darbiniekiem aprēķināto darba samaksu, atlīdzību par darba piespiedu kavējuma laiku u. tml. ar sadalījumu pa gadiem un mēnešiem, — 10 gadi;- ja attaisnojuma dokumenti ietver darbiniekiem aprēķināto samaksu par piešķirtā atvaļinājuma laiku un neizmantotā ikgadējā apmaksātā atvaļinājuma atlīdzināšanu ar sadalījumu pa gadiem un mēnešiem, — 10 gadus no darba tiesisko attiecību ar konkrēto uzņēmumu, kā darba devēju, izbeigšanas dienas;- pārējiem attaisnojuma dokumentiem — līdz dienai, kad tie nepieciešami, lai izpildītu šā likuma 6.panta otrās daļas prasības par saimnieciskā darījuma norises izsekojamību, bet ne mazāks kā 5 gadi. *1.2.1. Gada pārskatu glabāšanas laiks*Jāatzīmē, ka laika posmā kopš Likuma pieņemšanas nav bijuši saņemti ierosinājumi par Likumā noteiktā gada pārskatu glabāšanas laika maiņu. Likumprojekta sagatavošanā iesaistīto institūciju pārstāvji pauda viedokli, ka uzņēmuma arhīvā saglabātais gada pārskata oriģināls ir tādā formā, kādā tas sagatavots un apstiprināts, parasti tam ir visas noteiktās sastāvdaļas un paraksti. Praksē ir bijuši konstatēti gadījumi, kad Uzņēmumu Reģistrā iesniegtajām gada pārskata kopijām nav bijis visu sastāvdaļu, savukārt Valsts ieņēmumu dienesta Elektroniskajā deklarēšanas sistēmā iesniegtie un Uzņēmumu Reģistram pārsūtītie gada pārskata noraksti pēc formas parasti atšķiras no tā oriģināla.*1.2.2. Inventarizācijas sarakstu, grāmatvedības reģistru un grāmatvedības organizācijas dokumentu glabāšanas laiks*Likumprojekta sagatavošanā iesaistīto institūciju pārstāvji pauda viedokli, ka ir jāsaglabā pašreizējais minēto grāmatvedības dokumentu glabāšanas termiņš. Minētie grāmatvedības dokumenti, kas uzņēmuma arhīvā saskaņā ar pašreizējo regulējumu ir jāglabā 10 gadus, var būt nepieciešami trešajām personām (revīziju veicējiem, nodokļu administrācijai, tiesībaizsardzības iestādēm, tiesām, kā arī citām institūcijām normatīvajos aktos paredzētajos gadījumos) pagātnē notikušu saimniecisko darījumu izvērtēšanai gadījumos, kad ir notecējis 5 gadu termiņš un vairs nav saglabāti attiecīgie attaisnojuma dokumenti. Jo īpaši minētais attiecas uz nekustamo īpašumu vai nemateriālo ieguldījumu iegādi vai bezatlīdzības pieņemšanu, vērtības izmaiņām, atsavināšanu par 5 gadiem senākā pagātnes laika posmā. *1.2.3. Attaisnojuma dokumentu par darbiniekiem aprēķināto mēnešalgu (darba samaksu) glabāšanas laiks*2017.gada 6.decembrī stājās spēkā Kultūras ministrijas izstrādātie grozījumi pašlaik spēkā esošajā Likumā, saskaņā ar kuriem Likuma 10.pantā tika noteikts, ka minimālais glabāšanas laiks attaisnojuma dokumentiem par darbiniekiem aprēķināto mēnešalgu (darba samaksu), kuru datums ir 1999.gada 1.janvāris vai vēlāk, ir 10 gadi. Līdz minētajiem Likuma grozījumiem bija noteikts, ka minimālais glabāšanas laiks attaisnojuma dokumentiem par darbiniekiem aprēķināto mēnešalgu (darba samaksu) ir 75 gadi. Likumprojekta, ar kuriem tika ierosināti minētie Likuma grozījumi, sākotnējās ietekmes novērtējuma ziņojuma (anotācijas) I sadaļas 2.punktā kā pamatojums grozījumam tika norādīts: „Kultūras ministrija un Latvijas Nacionālais arhīvs, konsultējoties ar Valsts ieņēmumu dienestu un Valsts sociālās apdrošināšanas aģentūru, konstatēja, ka, sākot ar 1999.gadu, Valsts ieņēmumu dienestam un Valsts sociālās apdrošināšanas aģentūrai ir pieejama pilna informācija par sociālajiem maksājumiem. Informāciju par personas veiktajiem sociālajiem maksājumiem (attaisnojuma dokumentu par personai aprēķināto mēnešalgu (darba samaksu)) no 1999.gada saglabā gan Valsts ieņēmumu dienests, gan Valsts sociālās apdrošināšanas aģentūra, gan darba devēji, radot nevajadzīgu dublējošu dokumentu saglabāšanu. Tika secināts, ka nepieciešams veikt pasākumus, lai mazinātu administratīvo slogu dokumentu glabāšanā. Ievērojot minēto, tika nolemts, ka nav nepieciešama dublējošās informācijas glabāšana pie darba devēja, tādēļ nepieciešams mainīt no 1999.gada radīto attaisnojuma dokumentu par darbiniekiem aprēķināto mēnešalgu (darba samaksu) glabāšanas termiņu no 75 uz 10 gadiem. 10 gadu glabāšanas termiņa nepieciešamība ir pamatota ar Likumprojekta izstrādē iesaistīto institūciju dokumentu glabāšanas termiņu lietderību un līdzšinējo pieredzi.”Tomēr, sagatavojot iepriekšminētos Likuma grozījumus, nebija ņemts vērā Darba likuma regulējums par neizmantotā atvaļinājuma kompensācijas izmaksāšanu (149.pants) un noteikums, ka strīdu par atvaļinājuma kompensāciju un tās piedziņu gadījumā noilgums sāk tecēt ar atlaišanas dienu (pēdējo darba dienu) vai nākamo dienu, ja kādu apstākļu dēļ darbinieks nav strādājis pēdējā darba dienā (128.panta pirmā daļa). Ņemot vērā normatīvajos aktos iekļauto regulējumu, kā arī tiesu praksi, secināms, ka atvaļinājuma kompensācijas piedziņas lietās pierādīšanas pienākums gulstas uz Darba devēju, kuram tiesā vai Valsts darba inspekcijā ir jāiesniedz visi rakstveida pierādījumi. Uz minētajiem apstākļiem norādīja Latvijas Zvērinātu advokātu padome, kura secināja, ka attaisnojuma dokumentiem, kuri ietver darbiniekiem aprēķināto samaksu par piešķirtā atvaļinājuma laiku un neizmantotā ikgadējā apmaksātā atvaļinājuma atlīdzināšanu ar sadalījumu pa gadiem un mēnešiem, glabāšanas termiņš – 10 gadi no to sagatavošanas mēneša un gada ir pārāk īss un ka tie būtu glabājami 10 gadus no darba tiesisko attiecību ar konkrēto uzņēmumu, kā darba devēju, izbeigšanas dienas. Tam piekrita Kultūras ministrija, kura savā atzinumā rosināja attiecīgi precizēt minēto attaisnojuma dokumentu glabāšanas laiku, likumprojektā iekļaujot atsevišķu punktu.*1.2.4. Pārējo attaisnojuma dokumentu glabāšanas laiks*Atzīmējam, ka 2016.gada 5.oktobrī stājās spēkā Finanšu ministrijas izstrādātie grozījumi likumā „Par grāmatvedību”, saskaņā ar kuriem likuma 10.pantā tika noteikts, ka glabāšanas laiks pārējiem attaisnojuma dokumentiem ir līdz dienai, kad tie nepieciešami, lai izpildītu šā likuma 2.panta prasības par saimnieciskā darījuma norises izsekojamību, bet ne mazāks kā 5 gadi. Šī likumprojekta anotācijas I sadaļas 2.punktā kā pamatojums grozījumam tika norādīts: “Neskatoties uz to, ka jau šobrīd no likuma 2.panta izriet grāmatvedības pamatprincips, ka uzņēmumam ir pienākums kārtot grāmatvedību tā, lai grāmatvedības jautājumos kvalificēta trešā persona varētu gūt patiesu un skaidru priekšstatu par uzņēmuma bilancē uzrādīto aktīvu un pasīvu vērtību, t.i. nodrošināt izsekojamību katram saimnieciskajam darījumam, tika ņemts vērā Valsts kontroles ieteikums - vērtēt nepieciešamību un pamatotas vajadzības gadījumā izstrādāt papildu prasības attiecībā uz ilgtermiņu ieguldījuma attaisnojuma dokumentu glabāšanas termiņu uzņēmuma arhīvā. Izvērtējot Valsts kontroles ieteikumu un uzklausot Latvijas pašvaldību savienības pārstāvjus par ilgtermiņa ieguldījumu pamatojošo attaisnojuma dokumentu izsekojamību, tiek precizēta likuma 10.panta otrā daļa, kurā šobrīd ir noteikts, ka pārējiem attaisnojuma dokumentiem glabāšanas termiņš uzņēmuma arhīvā ir pieci gadi. Likumā ir noteikts minimālais glabāšanas termiņš, taču attaisnojuma dokumentus var glabāt arī ilgāk. Tādējādi likumprojekts paredz precizējošu normu, ka attaisnojuma dokumentus jāglabā vismaz piecus gadus. Līdz ar to uzņēmuma vadītājam pašam ir rūpīgi jāizvērtē vai attaisnojuma dokumentus ir nepieciešams glabāt ilgāk par pieciem gadiem (piemēram, nekustamo īpašumu vai nemateriālo ieguldījumu iegādes un to vērtību izmaiņu pamatojošos attaisnojuma dokumentus). Pēc būtības, ņemot vērā grāmatvedības principus, attaisnojuma dokumentus jāglabā tikmēr, kamēr objekts ir uzņēmuma bilancē un jāievēro nosacījums, ka attaisnojuma dokumentu glabāšanas laiks nedrīkst būt mazāks par 5 gadiem, tādējādi nodrošinot, ka kvalificēta trešā persona var gūt skaidru un patiesu priekšstatu par uzņēmuma finansiālo stāvokli bilances datumā un izsekot katram saimnieciskajam darījumam.”*2. Papīra formas grāmatvedības dokumentu pārvēršana elektroniskā formā glabāšanai elektroniskā vidē*Ar likumprojekta 29.pantu “Papīra formas grāmatvedības dokumentu pārvēršana elektroniskā formā glabāšanai elektroniskā vidē” tiek pārņemti Likuma 10.panta sestajā daļā ietvertie noteikumi un nosacījumi.**VI nodaļa. Kompetences sadalījums grāmatvedības jomā***1. Finanšu ministrijas kompetence* *grāmatvedības jomā*Likumprojekta 30.pantā “Finanšu ministrijas kompetence grāmatvedības jomā”, tāpat kā līdz šim Likuma 15.1 pantā, dots uzdevums Finanšu ministrijai izstrādāt Valsts politiku grāmatvedības jomā un koordinēt tās īstenošanu. Atšķirībā no Likuma šajā likumprojekta pantā norādītas arī galvenās ar minētā uzdevuma izpildes nodrošināšanu saistītās Finanšu ministrijas funkcijas:- izstrādāt normatīvo aktu projektus grāmatvedības jomā;- īstenot starptautisko sadarbību grāmatvedības jomā un nodrošināt Latvijas pārstāvību Eiropas Savienības institūciju un citu starptautisko organizāciju organizētajās sanāksmēs grāmatvedības jomas jautājumos, tai skaitā lai piedalītos Eiropas Savienības institūciju izstrādāto grāmatvedības jomu reglamentējošo normatīvo aktu projektu izvērtēšanā;- izvērtēt citu ministriju sagatavotos normatīvo aktu projektus attiecībā uz grāmatvedības jomas jautājumiem un, ja nepieciešams, sniegt ieteikumus to pilnveidošanai. *2. Uzņēmuma vadītāja pienākumi un tiesības, atbildība pret trešajām personām* *grāmatvedības jomā*Pašlaik spēkā esošā Likuma 3.panta pirmā daļa noteic, ka: “Uzņēmuma vadītājs organizē grāmatvedības kārtošanu atbilstoši šā likuma prasībām”. Minētā norma pārņemta ar likumprojekta 31.panta “Uzņēmuma vadītāja pienākumi grāmatvedības jomā” pirmo daļu, kur, pamatojoties uz likumprojektā paredzēto regulējumu, detalizēti norādīti arī citi uzņēmuma vadītāja pienākumi uzņēmuma grāmatvedības jomā: “Uzņēmuma vadītājs organizē grāmatvedības kārtošanu, inventarizācijas veikšanu, grāmatvedības dokumentu saglabāšanu un attiecīgo pārskatu sagatavošanu uzņēmumā atbilstoši šī likuma un ar to saskaņā izdoto normatīvo aktu prasībām”. Likumprojekta 31.panta otrajā daļā ir skaidri, detalizēti un vienkopus noteikti tie uzņēmuma vadītāja pienākumi grāmatvedības jomā, kuri pārņemti no MK noteikumiem Nr.585. Šā panta trešajā un ceturtajā daļā iekļauti atvieglojumi uzņēmuma vadītājam, kurš grāmatvedību kārto vienkāršā ieraksta sistēmā vai kurš grāmatvedību kārto pats, un kuri pārņemti no MK noteikumiem Nr.585.Likumprojekta 32.pantā “Uzņēmuma vadītāja tiesības grāmatvedības jomā” ir apkopotas uzņēmuma vadītāja tiesības uzņēmuma grāmatvedības jomā un kuras pārņemtas no MK noteikumiem Nr.585.Ar likumprojekta 33.pantu “Uzņēmuma vadītāja atbildība un zaudējumu atlīdzināšana” ir pārņemti Likuma 2.panta trešās daļas, 10.panta piektās daļas un 17.panta noteikumi. Uzņēmuma vadītājs ir atbildīgs par:- grāmatvedības kārtošanu atbilstoši šā likuma prasībām;- grāmatvedības dokumentu oriģinālu, kopiju vai datu attēlu saglabāšanu un aizsargāšanu pret iznīcināšanu vai nozaudēšanu līdz to nodošanai uzņēmuma arhīvā, kā arī par grāmatvedības dokumentu saglabāšanu uzņēmuma arhīvā un to pieejamību revīziju veicējiem, nodokļu administrācijai, tiesībaizsardzības iestādēm, tiesām, kā arī citām institūcijām normatīvajos aktos paredzētajos gadījumos, atbilstoši Komercnoslēpuma aizsardzības likumā attiecībā uz komercnoslēpumu grāmatvedībā minētajam;- zaudējumiem, kas, pārkāpjot šā likuma noteikumus viņa vainas dēļ, nodarīti uzņēmumam, valstij (pašvaldībai) vai trešajai personai. Fiziskās un juridiskās personas, kurām šāds zaudējums nodarīts, ir tiesīgas prasīt tā atlīdzināšanu normatīvajos aktos noteiktajā kārtībā.**VII nodaļa. Persona, kura ir tiesīga kārtot grāmatvedību***1. Grāmatvedis un ārpakalpojuma grāmatvedis* Ar likumprojekta 34.pantu “Grāmatvedis un ārpakalpojuma grāmatvedis” tiek pārņemti Likuma 3.panta otrās un trešās daļas noteikumi.Likuma 3.panta otrā daļa pašlaik noteic, ka: “Uzņēmumā grāmatvedības kārtošanu veic grāmatvedības jautājumos kompetenta persona — grāmatvedis vai ārpakalpojumu grāmatvedis, ar ko uzņēmuma vadītājs noslēdzis attiecīgu rakstveida līgumu, kurā noteikti šīs personas pienākumi, tiesības un atbildība grāmatvedības kārtošanas jautājumos”. Bet 3.panta trešā daļa skaidro terminu “grāmatvedis” un “ārpakalpojuma grāmatvedis” saturu Likuma izpratnē.Likumprojektā atšķirībā no Likuma regulējuma skaidrībai precizēts:- termina “grāmatvedis” saturs. Papildus iekļauti norādījumi par līgumu, kuru noslēdz ar grāmatvedi, grāmatveža pienākumiem, par personām, kuras nav uzskatāmas par grāmatvežiem, jo veic tikai atsevišķus ar grāmatvedību saistītus pienākumus (piemēram, grāmatveža vadībā veic uzskaites vai grāmatvedības darbinieka pienākumus – rēķinu sagatavošanu vai ieskenēšanu, algu vai pašizmaksas aprēķināšanu u.tml.); - termina “ārpakalpojuma grāmatvedis” saturs, atbilstoši likumprojekta “Grozījumi likumā “Par grāmatvedību”” (Nr.583/Lp13) 1.pantam, ar kuru paredzēts izteikt Likuma 3.panta trešās daļas 2.punktu jaunā redakcijā, kā arī 2.pantā paredzētajam Likuma jaunajam 3.2 pantam. Papildus iekļauti norādījumi par personām, kuras nav uzskatāmas par ārpakalpojuma grāmatvežiem.*2. Uzņēmuma vadītājs, kurš ir tiesīgs grāmatvedību kārtot pats*Ar likumprojekta 35.pantu “Uzņēmuma vadītājs, kurš ir tiesīgs grāmatvedību kārtot pats” tiek pārņemti Likuma 3.panta ceturtās daļas noteikumi. Likumprojekta 35.pants atšķirībā no Likuma regulējuma papildināts ar jaunu punktu, kas paredz, ka uzņēmuma vadītājs tiesīgs grāmatvedību kārtot pats arī tad, ja viņš ir reliģiskās organizācijas vai tās iestādes vadītājs, ar nosacījumu, ka reliģiskajā organizācijā vai tās iestādē grāmatvedība tiek kārtota vienkāršā ieraksta sistēmā.Šis punkts likumprojektā iekļauts saskaņā ar Valsts ieņēmumu dienesta iesniegto priekšlikumu, kas pamatots ar reliģisko organizāciju ieteikumiem un informāciju par to, ka finansiālu apsvērumu dēļ mazās draudzēs bieži grāmatvedību kārto pats draudzes vadītājs. Pamatojoties uz biedrības “Latvijas Pilsoniskā alianse” priekšlikumu, likumprojekta 35.pants papildināts arī ar tādu jaunu punktu, kas paredz, ka uzņēmuma vadītājs ir tiesīgs grāmatvedību kārtot pats arī tajā gadījumā, ja viņš ir biedrības, nodibinājuma izpildinstitūcijas vai pārvaldes institūcijas (valdes) loceklis. Pamatojoties uz Tieslietu ministrijas ierosinājumu, likumprojekta papildināts ar jaunu punktu, kas paredz, ka uzņēmuma vadītājs tiesīgs grāmatvedību kārtot pats arī tad, ja viņš ir administrators, kurš, pildot Maksātnespējas likuma prasības, juridiskās personas maksātnespējas procesa laikā organizē parādnieka grāmatvedības uzskaiti.*3. Persona, kura nav uzskatāma par ārpakalpojuma grāmatvedi*Ar likumprojekta 36.pantu “Persona, kura nav uzskatāma par ārpakalpojuma grāmatvedi” tiek precīzi pārņemti Likuma 3.panta piektās daļas noteikumi.*4. Persona, kurai aizliegts būt par ārpakalpojuma grāmatvedi*Likumprojekta 37.pantā “Persona, kurai aizliegts būt par ārpakalpojuma grāmatvedi” iekļauts likumprojekta “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, 2.pantā paredzētais Likuma jaunais 3.3 pants. Jāatzīmē, ka minētais aizliegums abos minētajos likumprojektos iekļauts, pārņemot Direktīvas 2015/849 (par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK) 2.panta 1.punkta trešās daļas “a” apakšpunktu un 47.panta 3.punktu, ciktāl tas attiecas uz ārpakalpojuma (Direktīvā - ārštata) grāmatvežiem.Direktīvas 47.panta 3.punkts noteic: “Attiecībā uz 2. panta 1) punkta 3) apakšpunkta a), b), d) punktā minētajiem atbildīgajiem subjektiem dalībvalstis nodrošina, lai kompetentās iestādes veiktu nepieciešamos pasākumus, ar ko netiek pieļauts, ka noziedznieki, kas sodīti par nodarījumiem attiecīgajās jomās, vai to līdzdalībnieki ieņem vadošus amatus minētajos atbildīgajos subjektos vai ir to faktiskie īpašnieki.”Papildus minētajam likumprojekta 37.pantā iekļauts aizliegums būt par ārpakalpojuma grāmatvedi arī tādai fiziskajai personai, kurai pēdējā gada laikā par būtiskiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma vai Starptautisko un Latvijas Republikas nacionālo sankciju likuma pārkāpumiem ir atņemta ārpakalpojuma grāmatveža licence. Paredzētais viena gada termiņš ir uzskatāms par personas pamattiesības minimāli ierobežojošu, sabiedrības interesēm atbilstošu un samērīgu termiņu, kas nodrošinās spēju atturēt atbildīgo ārpakalpojuma grāmatvedi no būtisku Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma un Starptautisko un Latvijas Republikas nacionālo sankciju likuma pārkāpumu izdarīšanas. *5. Ārpakalpojuma grāmatvežu licencēšana*Likumprojekta 38.pantā “Ārpakalpojuma grāmatvežu licencēšana” iekļauts likumprojekta “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, 2.pantā paredzētais Likuma jaunais 15.3,15.4, 15.5 un 15.6 pants, kuru redakcija sagatavota, pamatojoties uz Tieslietu ministrijas ieteikumu noteikt Likumā licences izsniegšanas kārtību un prasības, licences anulēšanas un apturēšanas priekšnosacījumus un publiska ārpakalpojuma grāmatveža reģistra darbības prasības, jo licences apturēšanas un anulēšanas materiāltiesiski priekšnoteikumi (sodoša rakstura) nav nosakāmi Ministru kabineta noteikumos.*6. Ārpakalpojuma grāmatvežu reģistrs*Likumprojekta 39.pantā “Ārpakalpojuma grāmatvežu reģistrs” iekļauts likumprojekta “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, 2.pantā paredzētais Likuma jaunais 15.7 pants.*7. Ārpakalpojuma grāmatveža civiltiesiskās atbildības apdrošināšana*Ar likumprojekta 40.pantu “Ārpakalpojuma grāmatveža civiltiesiskās atbildības apdrošināšana” tiek pārņemti Likuma 3.1panta noteikumi.**VIII nodaļa. Administratīvie pārkāpumi grāmatvedības jomā un kompetence administratīvo pārkāpumu procesā**Ar likumprojekta VIII nodaļu “Administratīvie pārkāpumi grāmatvedības jomā un kompetence administratīvo pārkāpumu procesā” un attiecīgi 41.pantu “Skaidras naudas uzskaites kārtības neievērošana”, 42.pantu “Grāmatvedības kārtošanas noteikumu neievērošana, gada pārskata un konsolidētā gada pārskata neiesniegšana”, 43.pantu “Attaisnojuma dokumentu reģistrēšanas un lietošanas kārtības neievērošana”, 44.pantu “Preču piegādes dokumentu lietošanas un reģistrēšanas kārtības neievērošana” un 45.pantu “Kompetence administratīvo pārkāpumu procesā” ir pārņemts Likuma (2019.gada 17.oktobra likuma “Grozījumi likumā “Par grāmatvedību”” redakcijā) 18., 19., 20., 21. un 22.pants.Ar 2019.gada 17.oktobrī pieņemto likumu “Grozījumi likumā “Par grāmatvedību”” un šo likumprojektu no Latvijas Administratīvo pārkāpumu kodeksa (zaudējis spēku 30.06.2020.) (turpmāk – APK) ir pārņemtas tiesību normas, kas nosaka sankcijas par administratīviem pārkāpumiem grāmatvedības jomā, tai skaitā par:1) kases operāciju (skaidras naudas) uzskaites kārtības neievērošanu, **-** paredzējaAPK155.2 pants;2) normatīvajos aktos noteikto grāmatvedības kārtošanas nosacījumu neievērošanu un par gada pārskatu un konsolidēto gada pārskatu iesniegšanas pārkāpumiem, kuras uzliek valdes loceklim vai fiziskajai personai, - paredzēja APK 166.6 pants. Valsts ieņēmumu dienesta soda sankciju piemērošanas principi par normatīvajos aktos noteikto grāmatvedības kārtošanas nosacījumu neievērošanu gan tad, kad administratīvie pārkāpumi un attiecīgās sankcijas bija paredzētas APK, gan arī pašlaik, kad tie ietverti spēkā esošajā Likumā, būtībā paredz naudas soda piemērošanu, ja nav ievērotas šādas Likumā vai MK noteikumos Nr.585 noteiktās prasības:- ja nav izstrādāti un apstiprināti normatīvajos aktos paredzētie grāmatvedības organizācijas dokumenti, - ja grāmatvedības datorprogrammai nav licences vai licences līguma,- ja grāmatvedības uzskaite netiek kārtota atbilstoši normatīvo aktu prasībām (piemēram, grāmatvedības reģistri nav kārtoti divkāršā ieraksta sistēmā, nav kārtota galvenā grāmata/virsgrāmata, nav kārtoti hronoloģiskie vai analītiskie reģistri atsevišķiem saimniecisko darījumu veidiem, grāmatvedības reģistri nav kārtoti latviešu valodā, grāmatvedības reģistros veiktie ieraksti nav pamatotiar attaisnojuma dokumentiem, ieraksti grāmatvedības reģistros nav veikti savlaicīgi, ieraksti grāmatvedības reģistros nav pilnīgi, attaisnojuma dokumentos/reģistros labojumi nav veikti atbilstoši normatīvo aktu prasībām, inventarizācijas saraksti nav sastādīti atbilstoši normatīvo aktu prasībām, netika veikta pārskata gada slēguma inventarizācija u.c.),- ja nav saglabāti grāmatvedības reģistri/attaisnojuma dokumenti,- ja nevar izsekot darījumiem;3) attaisnojuma dokumentu noformēšanas, reģistrēšanas un lietošanas kārtības neievērošanu, par preču piegādes vai pārvadājumu dokumentu, noformēšanas, lietošanas un reģistrēšanas kārtības neievērošanu, par preču piegādes vai pārvadājumu dokumentu par darījumiem vai darbībām ar akcīzes precēm noformēšanas, lietošanas un reģistrēšanas kārtības neievērošanu, - paredzējaAPK 155.¹ pants.Atzīmējam, ka Valsts ieņēmumu dienesta soda sankciju piemērošanas principi paredz naudas soda piemērošanu tikai par normatīvajos aktos noteikto prasību neievērošanu. Līdz ar to, Valsts ieņēmumu dienests neparedz administratīvā soda piemērošanu par tādas kārtības neievērošanu, kas noteikta uzņēmuma grāmatvedības organizācijas dokumentā (iekšējā dokumentā).Tomēr, Valsts ieņēmumu dienestam, tāpat kā citām personām likumos noteiktajos gadījumos (Valsts kontroles revidentiem, zvērinātiem revidentiem, tiesībaizsardzības iestādēm, tiesām) ir tiesības iepazīties ar grāmatvedības organizācijas dokumentos ietverto kārtību un tās izpildi, kā arī izteikt savu viedokli par to.Atzīmējam, ka arī Darba likums (54. un 55.pants) paredz prasību par uzņēmuma iekšējo noteikumu - darba kārtības noteikumu - esamību uzņēmumā (darba kārtības noteikumu izmantošana noteikta minētā likuma citos pantos, bet saistībā ar individuālā strīda izšķiršanu par to piemērošanu vai tulkošanu – Darba strīdu likuma 4.pantā).Savukārt, ar 2019.gada 5.decembrī pieņemto likumu “Grozījumi Maksātnespējas likumā” pārņemti APK paredzētie administratīviem pārkāpumi maksātnespējas jomā, tai skaitā:1) par maksātnespējas procesa pieteikuma neiesniegšanu, ko paredzēja APK166.35 pants (pārņemts ar Maksātnespējas likuma 178.pantu);2) par maksātnespējas procesa un tiesiskās aizsardzības procesa noteikumu pārkāpšanu, ko paredzēja APK 166.36 pants (pārņemts ar Maksātnespējas likuma 179.pantu).APK 215.1 pantā bija noteikts, ka Valsts ieņēmumu dienests izskata iepriekšminētos APK pantos paredzēto administratīvo pārkāpumu lietas [izņemot 166.36 pantā minētās lietas, kuras saskaņā ar APK 214.4 pantu izskatīja Maksātnespējas administrācija (kopš 2018. gada 1. jūlija - Maksātnespējas kontroles dienests)]. Atzīmējam, ka saskaņā ar likumprojekta:- 1.panta “Likumā lietotie termini” pirmās daļas 10.punkta “j” apakšpunktu likumprojekta izpratnē ar terminu “uzņēmuma vadītājs” apzīmē arī administratoru uzņēmumā, kuram pasludināts maksātnespējas process;- 31.panta “Uzņēmuma vadītāja pienākumi grāmatvedības jomā” pirmo daļu uzņēmuma vadītājam ir pienākums organizēt grāmatvedības kārtošanu, inventarizācijas veikšanu, grāmatvedības dokumentu saglabāšanu un attiecīgo pārskatu sagatavošanu uzņēmumā atbilstoši šī likuma un ar to saskaņā izdoto normatīvo aktu prasībām;- 33.panta “Uzņēmuma vadītāja atbildība” pirmās daļas 1.punktu uzņēmuma vadītājs ir atbildīgs par grāmatvedības kārtošanu atbilstoši šā likuma prasībām;- 34.panta “Grāmatvedis un ārpakalpojuma grāmatvedis” pirmo daļu uzņēmumā grāmatvedības kārtošanu veic grāmatvedis vai ārpakalpojuma grāmatvedis, ar ko uzņēmuma vadītājs noslēdzis attiecīgu rakstveida vienošanos, kurā noteikti šīs personas pienākumi, tiesības un atbildība;- 35.panta “Uzņēmuma vadītājs, kurš ir tiesīgs grāmatvedību kārtot pats” 6.punktu arī administrators, kurš, pildot Maksātnespējas likuma prasības, juridiskās personas maksātnespējas procesa laikā organizē parādnieka grāmatvedības uzskaiti, ir tiesīgs grāmatvedību kārtot pats. Ņemot vērā paredzēto regulējumu, uz administratoru, ja viņš būs pārkāpis likumprojektā paredzētās prasības grāmatvedības jomā, būs attiecināmas likumprojekta VIII nodaļā “Administratīvie pārkāpumi grāmatvedības jomā un kompetence administratīvo pārkāpumu procesā” paredzētās sankcijas par likumprojektā paredzēto noteikumu pārkāpumiem. Maksātnespējas likuma XXXIII nodaļā “Administratīvie pārkāpumi tiesiskās aizsardzības un maksātnespējas jomā un kompetence administratīvo pārkāpumu procesā” nav paredzēta sodīšana par administratīviem pārkāpumiem grāmatvedības jomā, bet ir paredzēta sodīšana par maksātnespējas procesa pieteikuma neiesniegšanu (178. pants) un par maksātnespējas procesa un tiesiskās aizsardzības procesa noteikumu pārkāpšanu (179.pants). Piemēram, 178.pantā ir tikai paredzēts, ka par pienākuma šajā likumā noteiktajos gadījumos iesniegt juridiskās personas maksātnespējas procesa pieteikumu nepildīšanu, ja šis parādnieka pienākums iestājas saistībā ar neizpildītām nodokļu, nodevu un citu valsts noteikto obligāto maksājumu saistībām, piemēro naudas sodu fiziskajai personai vai valdes loceklim no sešdesmit līdz divsimt naudas soda vienībām, atņemot fiziskajai personai vai valdes loceklim tiesības ieņemt noteiktus amatus komercsabiedrībās uz laiku no viena mēneša līdz pieciem gadiem vai bez tā.Saskaņā ar minētā likuma 180.pantu administratīvā pārkāpuma procesu par Maksātnespējas likuma 178. pantā minētajiem pārkāpumiem veic Valsts ieņēmumu dienests, bet par 179.pantā minētajiem pārkāpumiem - Maksātnespējas kontroles dienests.Ņemot vērā to, ka gan likumprojektā, gan arī Maksātnespējas likumā (līdzīgi kā pašlaik) ir skaidri nošķirti Valsts ieņēmumu dienesta un Maksātnespējas kontroles dienesta kompetences jautājumi, netiek pieļauta iespēja, ka pēc likumprojekta pieņemšanas administrators varētu tikt sodīts divas reizes par vienu un to pašu pārkāpumu. Vēršam uzmanību arī uz to, ka nerodas tiesību normu kolīzija starp spēkā esošā Likuma 19.pantā (attiecīgi likumprojekta 42.pantā) paredzēto administratīvo pārkāpumu “par gada pārskata, konsolidētā gada pārskata neiesniegšanu noteiktajos termiņos vai normatīvajiem aktiem neatbilstoša gada pārskata un konsolidētā gada pārskata iesniegšanu Valsts ieņēmumu dienestam vai Korupcijas novēršanas un apkarošanas birojam” un Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā (turpmāk – Administratīvo sodu likums) 3.panta pirmajā vai otrajā daļā paredzēto pārkāpumu “par informācijas nesniegšanu, informācijas nepienācīgu sniegšanu vai nepatiesas informācijas sniegšanu”. Uz tādas informācijas iesniegšanu, kura ir noteikta ar likumu (spēkā esošais Likums, vai Gada pārskatu un konsolidēto gada pārskatu likums, vai citi likumi, arī nodokļu jomas likumi), attiecas konkrētajos attiecīgās jomas likumos noteiktā atbildība.Spēkā esošais Likums ir speciāls grāmatvedības jomas likums (tāds paredzēts arī likumprojekts), satur speciālās tiesību normas, kas piemērojamas grāmatvedības jomā, un paredz administratīvo atbildību arī tad, ja gada pārskats vai konsolidētais gada pārskats netiek iesniegts likumos un citos normatīvajos aktos noteiktajos termiņos un kārtībā (normatīvajos aktos noteikts arī tas, kādā formā tas jāiesniedz Valsts ieņēmumu dienesta Elektroniskajā deklarēšanas sistēmā, bet politiskajām organizācijām (partijām) – Korupcijas novēršanas un apkarošanas biroja Elektronisko datu ievades sistēmā), kā arī tad, ja termiņā iesniegtā gada pārskata vai konsolidētā gada pārskata struktūra (sastāvdaļu skaits un to nosaukumi) neatbilst normatīvajos aktos noteiktajam.Administratīvo sodu likuma 3.panta otrās daļas norma ir piemērojama tajos gadījumos, kad pēc Valsts ieņēmumu dienesta pieprasījuma netiek sniegta vai tiek sniegta nepatiesa, nepilnīga vai citādi neatbilstoša informācija. Likumprojekta pārejas noteikumi paredz, ka:1) ar šā likuma spēkā stāšanos Likums zaudēs spēku;2) likumprojekta 5.panta trešajā daļā, 6.panta septītajā daļā, 8.panta ceturtajā daļā, 10.panta trešajā daļā, 11.panta septītajā daļā, 14.panta ceturtajā daļā, 15.panta trešajā daļā, 18.panta otrās daļas 1.punktā, 21.panta trešajā daļā, 23.panta trešajā daļā paredzētie Ministru kabineta noteikumi būs jāizdod ne vēlāk kā līdz 2021.gada 1.jūlijam. Līdz attiecīgo Ministru kabineta noteikumu spēkā stāšanās dienai būs spēkā saskaņā ar Likumu izdotie Ministru kabineta noteikumi, kas minēti pārejas noteikumu 2.punktā (8 noteikumi), ciktāl tie nav pretrunā ar jauno likumu. Pārejas noteikumos iekļauts arī likumprojekta “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, 5.pantā paredzētais Likuma pārejas noteikumu jaunais 11.punkts, kas paredz pārejas periodu ārpakalpojuma grāmatvežiem, kura laikā viņiem būs tiesības turpināt grāmatvedības pakalpojumu sniegšanu bez licences. |
| 3. | Projekta izstrādē iesaistītās institūcijas un publiskas personas kapitālsabiedrības | Ar Finanšu ministrijas valsts sekretāres 2018.gada 3.maija rīkojumu Nr.150 izveidota darba grupa jauna likuma “Par grāmatvedību”, kā arī uz jaunā likuma pamata izdodamo Ministru kabineta noteikumu projektuizstrādei (turpmāk – darba grupa). Darba grupas sastāvā bez Finanšu ministrijas pārstāvjiem bija Valsts kases, Valsts ieņēmumu dienesta, Finanšu un kapitāla tirgus komisijas un Latvijas Bankas pārstāvji, kā arī Biznesa augstskolas “Turība” pārstāvji. Privāto sektoru darba grupā pārstāvēja Latvijas Republikas Grāmatvežu asociācija, ISO sertificēto grāmatvežu asociācija un Latvijas Zvērinātu revidentu asociācija. Darba grupas sēdēs kā pieaicinātās personas piedalījās arī Latvijas tirdzniecības un rūpniecības kameras pārstāvji. Likumprojekts skatīts 16 darba grupas sēdēs.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs visas juridiskās un fiziskās personas, kas veic saimniecisko darbību. Likumprojektā iekļautais likumprojekts “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, kā norādīts tā sākotnējās ietekmes ziņojuma (anotācijas) II sadaļas 1.punktā, ietekmēs fiziskas un juridiskas personas ārpakalpojuma grāmatvežus.  |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektu paredzēts aizstāt pašlaik spēkā esošo Likumu. Likumprojekts tieši neietekmēs tautsaimniecību un uzņēmējdarbības vidi, tā kā ar likumprojektu tiek pārņemts regulējums:1) kas pašlaik ietverts Likumā, to saskaņojot ar pašreizējām juridiskās tehnikas prasībām, ietverot lietoto terminu plašāku skaidrojumu, kā arī nosakot likuma mērķi un darbības jomu;2) kas pašlaik ietverts MK noteikumos Nr.585un paredz uz uzņēmumu vai tā vadītāju attiecināmus pienākumus vai tiesības (likumprojektā pārņemts 7., 9.2,27., 33., 35., 38., 39., 42., 42.2punkta regulējums);3) ko paredz likumprojektā iekļautais likumprojekts “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru.Likumprojektā paredzētais regulējums (izņemot tajā iekļauto likumprojektu “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru) nepalielinās un nesamazinās šīs sadaļas 1.punktā minēto personu administratīvo slogu, bet gan nodrošinās ērtāku grāmatvedību reglamentējošo prasību piemērošanu. Kā norādīts likumprojektā iekļautā likumprojekta “Grozījumi likumā “Par grāmatvedību”” (Nr.583/Lp13), ar kuru paredzēts ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, sākotnējās ietekmes ziņojuma (anotācijas) II sadaļas 2.punktā, fiziskām un juridiskām personām - ārpakalpojuma grāmatvežiem administratīvais slogs palielināsies, jo par licences saņemšanu būs jāmaksā valsts nodeva 100 *euro* apmērā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | SaistītSaistītie tiesību aktu projekti | Tā kā ar likumprojektu Likums tiek izteikts jaunā redakcijā, ir paredzēts pārizdot pašlaik uz Likuma pamata izdotos Ministru kabineta noteikumus, aktualizējot tajos iekļauto regulējumu. Saskaņā ar likumprojektā paredzēto pilnvarojumu un likumprojektā paredzētā regulējuma piemērošanas skaidrībai būs nepieciešams izstrādāt šādus Ministru kabineta noteikumu projektus:1. grāmatvedības kārtošanas noteikumi, tajos nosakot:
2. grāmatvedības reģistru kārtošanas prasības *(8.panta ceturtās daļas 1.punkts)*,
3. kārtību, kādā labo vai papildina ierakstus grāmatvedības reģistros un attaisnojuma dokumentos *(8.panta ceturtās daļas 2.punkts)*,
4. attaisnojuma dokumentu noformēšanas kārtību (dokumenta numura piešķiršana, veidlapu izmantošana, viendabīgu dokumentu kopsavilkuma datu izmantošana, strukturētu elektronisko rēķinu izrakstīšana), prasības attaisnojuma dokumentiem, kurus sagatavo attiecībā uz precēm, citām materiālajām vērtībām un pakalpojumiem, kā arī attaisnojuma dokumentiem, kurus sagatavo saistībā ar skaidrās vai bezskaidrās naudas avansa izlietojumu vai darbinieku izdevumu atlīdzināšanu *(11.panta septītā daļa)*;
5. prasības preču piegādes dokumentiem un to reģistrēšanai *(8.panta ceturtās daļas 3.punkts)*,
6. grāmatvedības datorprogrammu un grāmatvedības informācijas datorsistēmu programmatūras lietošanas prasības *(sestā panta septītās daļas 2.punkts)*,
7. grāmatvedības organizācijas dokumentu izstrādāšanas noteikumus *(6.panta septītās daļas 1.punkts),*
8. inventarizācijas metodes, inventarizācijas veikšanas kārtību, rezultātu dokumentēšanas un inventarizācijā atklāto starpību iegrāmatošanas kārtību *(15.panta trešā daļa)*,
9. grāmatvedības kontroles pasākumu veidus *(5.panta trešā daļa)*;

2) prasības kases ieņēmumu un kases izdevumu attaisnojuma dokumentiem un kases grāmatas kārtošanai *(14.panta ceturtā daļa)*;  3) kārtību, kādā individuālie komersanti un citas fiziskās personas, kas veic saimniecisko darbību, individuālie uzņēmumi, zemnieku un zvejnieku saimniecības, ja šajā punktā minēto personu apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*, kārto grāmatvedību vienkāršā ieraksta sistēmā *(10.panta trešās daļas 1.punkts)*;4) kārtību, kādā biedrības, nodibinājumi un arodbiedrības, kuru apgrozījums (ieņēmumi) no saimnieciskajiem darījumiem divus iepriekšējos pārskata gadus pēc kārtas nepārsniedz 40 000 *euro*, reliģiskās organizācijas un to iestādes, kuru apgrozījums (ieņēmumi) no saimnieciskajiem darījumiem divus iepriekšējos pārskata gadus pēc kārtas nepārsniedz 100 000 *euro*, kārto grāmatvedību vienkāršā ieraksta sistēmā (paredzēts izdot jaunus noteikumus, tajos iekļaujot detalizētas prasības par kārtojamiem grāmatvedības reģistriem un to sagatavošanas kārtību, par pamatu izmantojotMK noteikumu Nr.585 42.2 punktā iekļauto regulējumu) *(10.panta trešās daļas 2. un 3.punkts)*;5) biedrību, nodibinājumu un arodbiedrību, politisko organizāciju (partiju) un to apvienību, kā arī reliģisko organizāciju un to iestāžu gada pārskata struktūru, apjomu, saturu, sagatavošanas, pārbaudīšanas un iesniegšanas kārtību *(18.panta otrās daļas 1.punkts)*. Tāpat kā pašlaik, lai tiktu ievērota attiecīgo nevalstisko organizāciju specifika, paredzēts izdot noteikumus atsevišķi:a) biedrībām, nodibinājumiem un arodbiedrībām,b) politiskajām organizācijām (partijām) un to apvienībām,c) reliģiskajām organizācijām un to iestādēm; 6) kārtību, kādā grāmatvedībā novērtē un finanšu pārskatos norāda uzņēmuma mantu un saistības, ja uzņēmuma vai tā struktūrvienības darbība tiek izbeigta *(21.panta trešā daļa)*;7) bilances un ieņēmumu un izdevumu pārskata saturu, sagatavošanas un iesniegšanas kārtību individuālajiem uzņēmumiem, zemnieku un zvejnieku saimniecībām, individuālajiem komersantiem un citām fiziskajām personām, kas veic saimniecisko darbību un ir iedzīvotāju ienākuma nodokļa maksātāji par ienākumiem no saimnieciskās darbības vai ir izvēlējušies maksāt mikrouzņēmumu nodokli, ja minētās personas kārto grāmatvedību divkāršā ieraksta sistēmā *(23.panta trešā daļa)*.Vienlaikus ar minēto Ministru kabineta noteikumu pieņemšanu būs nepieciešams atzīt par spēku zaudējušiem šādus saskaņā ar Likumu izdotos Ministru kabineta noteikumus: 1) Ministru kabineta 2003.gada 21.oktobra noteikumi Nr.583 “Uzņēmuma mantas, arī prasījumu un saistību novērtēšana grāmatvedībā un atspoguļošana finanšu pārskatos, ja uzņēmuma vai tā struktūrvienības darbība tiek izbeigta”;2) Ministru kabineta 2003.gada 21.oktobra noteikumi Nr.584 “Kases operāciju uzskaites noteikumi”;3) Ministru kabineta 2003.gada 21.oktobra noteikumi Nr.585 “Noteikumi par grāmatvedības kārtošanu un organizāciju”;4) Ministru kabineta 2004.gada 13.jūlija noteikumi Nr.591 “Noteikumi par politisko organizāciju (partiju) un to apvienību gada pārskatiem”;5) Ministru kabineta 2006.gada 3.oktobra noteikumi Nr.808 “Noteikumi par biedrību, nodibinājumu un arodbiedrību gada pārskatiem”;6) Ministru kabineta 2006.gada 14. novembra noteikumi Nr.928 “Noteikumi par reliģisko organizāciju gada pārskatiem”;7) Ministru kabineta 2007.gada 20.marta noteikumi Nr.188 “Kārtība, kādā individuālie komersanti, individuālie uzņēmumi, zemnieku un zvejnieku saimniecības, citas fiziskās personas, kas veic saimniecisko darbību, kārto grāmatvedību vienkāršā ieraksta sistēmā”;8) Ministru kabineta 2007.gada 8.maija noteikumi Nr.301 “Noteikumi par individuālo komersantu finanšu pārskatiem”.Paredzēts, ka jaunie Ministru kabineta noteikumi tiks izdoti līdz 2021.gada 1.jūlijam. Līdz jaunuMinistru kabineta noteikumu spēkā stāšanās dienai būs spēkā augstāk minētiesaskaņā ar Likumu izdotie Ministru kabineta noteikumi, ciktāl tie nebūs pretrunā ar Saeimā pieņemtajā likumprojektā paredzēto regulējumu.Pēc likumprojekta “Grāmatvedības likums”pieņemšanas būs nepieciešams izdarīt grozījumus 24 dažādu ministriju kompetencē esošajos Ministru kabineta noteikumos un 18 likumos, lai aizstātu atsauci uz likumu “Par grāmatvedību” ar atsauci uz likumu “Grāmatvedības likums” (piemēram, Uzņēmumu ienākuma nodokļa likumā, Apdrošināšanas un pārapdrošināšanas likumā, Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā un likumā “Par ieguves rūpniecībā vai pirmatnējo mežu izstrādē iesaistītu komercsabiedrību paziņojumiem par maksājumiem pārvaldes iestādēm”, par kuru grozījumu izstrādāšanu atbildīga Finanšu ministrija). Minētie grozījumi būs izdarāmi tad, kad tiks veikti citi (kārtējie) grozījumi attiecīgajā normatīvajā aktā. |
| 2. | Atbildīgā institūcija | Finanšu ministrija. Aizstājot citu ministriju kompetences esošajos normatīvajos aktos atsauci uz likumu “Par grāmatvedību” ar atsauci uz likumu “Grāmatvedības likums”, kā arī citus nepieciešamos grozījumus veic attiecīgā ministrija kārtējos grozījumos. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2017.gada 14.jūnija direktīva (ES) 2017/1132 attiecībā uz sabiedrību tiesību dažādiem aspektiem.Eiropas Parlamenta un Padomes 2015. gada 20. maija direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes regulu (ES) Nr. 684/2012 un atceļ Eiropas Parlamenta un Padomes direktīvu 2005/60/EK un Komisijas direktīvu 2006/70/EK. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2017.gada 14.jūnija direktīva (ES) 2017/1132 attiecībā uz sabiedrību tiesību dažādiem aspektiem (turpmāk – Direktīva 2017/1132).Eiropas Parlamenta un Padomes 2015. gada 20. maija Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (turpmāk – Direktīva 2015/849). |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2017/1132 14.panta “f” apakšpunkts  | Likumprojekta 18.panta pirmā daļa. | Šīs tabulas A ailē minētā ES tiesību akta vienība tiek pārņemta pilnībā.  | Likumprojekts neparedz stingrākas prasības kā ES tiesību akts. |
| Direktīvas 2015/849 2.panta 1.punkta trešās daļas “a” apakšpunkts | Likumprojekta 34.panta otrās daļas 2.punkts. | Šīs tabulas A ailē minētā ES tiesību akta vienība tiek pārņemta tikai attiecībā uz ārštata grāmatvežiem (ārpakalpojuma grāmatvežiem). | Likumprojekts neparedz stingrākas prasības kā ES tiesību akts. |
| Direktīvas 2015/849 47.panta 3.punkts  | Likumprojekta 37.pants. | Šīs tabulas A ailē minētā ES tiesību akta vienība tiek pārņemta pilnībā. | Likumprojekts neparedz stingrākas prasības kā ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Dalībvalstis dara Komisijai zināmus to tiesību aktu galvenos noteikumus, ko tās pieņem jomās, uz kurām attiecas Direktīva 2017/1132 un Direktīva 2015/849. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts tika izskatīts un konceptuāli saskaņots tā izstrādei izveidotajā darba grupā, kuras sēdēs kā darba grupas locekļi vai kā pieaicināti eksperti piedalījās arī Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas un Latvijas tirdzniecības un rūpniecības kameras pārstāvji.Uzziņa par likumprojektu publicēta Finanšu ministrijas tīmekļa vietnē sadaļā “Sabiedrības līdzdalība” – “Grāmatvedības politika.” Līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. Plānots, ka pēc likumprojekta pieņemšanas Finanšu ministrijas pārstāvji sniegs skaidrojumus par jauno likumu sanāksmēs, konferencēs, kā arī preses izdevumos. |
| 2. | Sabiedrības līdzdalība projekta izstrādē | Uzziņa par likumprojektu publicēta Finanšu ministrijas tīmekļa vietnē sadaļā “Sabiedrības līdzdalība” – “Grāmatvedības politika.” 2019.gada 21.oktobrī (<http://www.fm.gov.lv/lv/sabiedribas_lidzdaliba/tiesibu_aktu_projekti/gramatvedibas_politika#project608>) un Valsts kancelejas tīmekļa vietnē (<http://tap.mk.gov.lv/lv/mk/tap/?dateFrom=2019-04-04&dateTo=2020-04-03&text=gr%C4%81matved%C4%ABbas&org=142969&area=0&type=17>).Likumprojekta izstrādes gaitā Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas un Latvijas tirdzniecības un rūpniecības kameras pārstāvji izteica priekšlikumus un pauda viedokli darba grupas sēdēs, kā arī sniedza rakstiskus komentārus un priekšlikumus. Darba grupas sēdēs tika izvērtētas visas pašlaik spēkā esošā Likuma normas un tika panākta vienošanās par nepieciešamo likumprojektā iekļaujamo jauno regulējumu. |
| 3. | Sabiedrības līdzdalības rezultāti | Latvijas Republikas Grāmatvežu asociācijas, ISO sertificēto grāmatvežu asociācijas, Latvijas Zvērinātu revidentu asociācijas un Latvijas tirdzniecības un rūpniecības kameras pārstāvju izteiktie priekšlikumi un komentāri tika apspriesti darba grupas sēdēs, kur likumprojekta izstrādes gaitā par tiem tika panākta vienošanās. Saistībā ar nevalstisko organizāciju priekšlikumu, piemēram, likumprojektā tika iekļauts 5.pants “Grāmatvedības uzdevumi” darba grupas sēdēs apstiprinātajā redakcijā. Ņemot vērā nevalstisko organizāciju pārstāvju ierosinājumus, likumprojekta sākotnējās ietekmes ziņojumā (anotācijā) tika iekļauti detalizēti skaidrojumi par likumprojektā paredzētā regulējuma atšķirībām no Likumā noteiktā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests, Korupcijas novēršanas un apkarošanas birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. Analoģiski Likumā pašlaik spēkā esošajam regulējumam arī turpmāk Valsts ieņēmumu dienestam un Korupcijas novēršanas un apkarošanas birojam būs tiesības piemērot administratīvo sodu, ja attiecīgais uzņēmums nebūs ievērojis attiecīgo grāmatvedību reglamentējošo normatīvo aktu noteikumus vai tajos noteikto kārtību.Atbilstoši likumprojektam “Grozījumi likumā “Par grāmatvedību”” (Nr.583/Lp13), kurš paredz ieviest ārpakalpojuma grāmatvežu licencēšanu un publisku ārpakalpojuma grāmatvežu reģistru, Valsts ieņēmumu dienestam būs pienākums veikt ar ārpakalpojumu grāmatvežu licencēšanu un publiskā Ārpakalpojuma grāmatvežu reģistra uzturēšanusaistītos uzdevumus.  |
| 3. | Cita informācija | Nav. |

Finanšu ministrs J. Reirs

A.Priede, 67083866

arta.priede@fm.gov.lv

G.Majevska, 67095616

gunta.majevska@fm.gov.lv

v\_sk = 16595